Harimau Malaya Mungkin Beraksi Di Johor & Terengganu Pada Jun

Persatuan Bola Sepak Malaysia (FAM) belum memutuskan secara rasmi venue bagi perlawanan melibatkan skuad Harimau Malaya semasa rehat antarabangsa FIFA pada bulan Jun nanti.

Bagaimanapun, Presiden FAM, Datuk Haji Hamidin Mohd. Amin mendedahkan perlawanan Harimau Malaya pada waktu itu berkemungkinan besar akan berlangsung di dua venue iaitu di negeri Johor dan Terengganu.

Ini selepas beliau mendapat tawaran daripada Tunku Mahkota Johor (TMJ), DYAM Tunku Ismail Ibni Sultan Ibrahim untuk mengadakan perlawanan di sana sama seperti bulan Mac lalu selain telah berhubung dengan Menteri Besar Terengganu, YAB Dato’ Seri Dr. Ahmad Samsuri Mokhtar.

“Setakat ini, Tunku Mahkota Johor telah offer (tawarkan) di Johor, saya berkemungkinan nak pergi juga ke Terengganu, saya pun sudah berhubung dengan Menteri Besar,”

“Ada kemungkinan satu game (perlawanan) di Johor, dan satu di Terengganu, kerana akan datang kita nak pergi ke Sabah dan Penang, kita bagi ruang untuk yang lain pergi (menyaksikan skuad Harimau Malaya),” katanya ketika ditemui para pengamal media, baru-baru ini.

Untuk makluman semua, pada bulan Jun kelak, Harimau Malaya bimbingan Kim Pan-gon akan melayani kunjungan Solomon Islands dan Yaman yang kini menghuni ranking ke-134 dan ke-157 dunia masing-masing.

Sebagai tambahan, Harimau Malaya terpaksa beraksi di venue selain Rumah Harimau Malaya, Stadium Nasional Bukit Jalil (SNBJ) ekoran sedang menjalani proses penukaran rumput kepada jenis zeon zoysia  sama seperti digunakan di Stadium Sultan Ibrahim (SSI), Iskandar Puteri.

Featured Image: Bahagian Infrastruktur Dan Kemudahan, Majlis Sukan Negeri Terengganu


Malaysia Rangkul Kejuaraan B-19 AFF Buat Kali Kedua Di Bumi Indonesia

Skuad bola sepak negara bawah 19 tahun (B-19) berhasil muncul juara dalam saingan Kejuaraan B-19 AFF buat kali kedua dalam sejarah.

Kejayaan tersebut dirangkul selepas pasukan negara bimbingan Hassan Sazali Waras berjaya menumpaskan Laos dalam perlawanan akhir yang berlangsung Jumaat lalu di Stadium Patriot Chandrabhaga, Bekasi, Indonesia.

Perlawanan tersebut berakhir dengan keputusan 2-0 hasil jaringan Faiz Amer Runnizar dan Aliff Izwan Yuslan pada minit ke-14 dan ke-76 masing-masing.

Final Kejuaraan B-19 AFF 2022 | Jumaat, 15 Julai 2022

MALAYSIA 🇲🇾 2-0 🇱🇦 LAOS

⚽ Faiz Amer Runnizar 14' Aliff Izwan Yuslan 76'

Kredit Foto: AFF#FAM #HarimauMalaya #AFFU19 pic.twitter.com/LSq4v9Xmln

— FA Malaysia (@FAM_Malaysia) July 15, 2022

Kemenangan dalam perlawanan akhir juga menjadi medan membalas dendam terhadap Laos. Ketika beraksi dalam saingan akhir peringkat Kumpulan B, Malaysia tumpas 0-1 kepada skuad yang sama.

Secara kebetulan, ketika Malaysia bergelar juara dalam saingan ini buat pertama kali dalam edisi 2018, ianya turut diraih ketika beraksi di bumi Indonesia.

Dalam perlawanan akhir edisi terbabit, Malaysia merangkul kejuaraan selepas menumpaskan Myanmar dengan keputusan 4-3. Jaringan oleh skuad negara disumbangkan oleh Awang Muhammad Faiz, Shivan Pillay Asokan serta dua jaringan daripada Nik Akif Syahiran.

Featured Image: AFF / Football Association of Malaysia


Empat Negara ASEAN & Hong Kong Bakal Siar Saingan STL 2021/22

Saingan sepak takraw tempatan, Emas Anuar Sepak Takraw League (STL) 2021/22 akan dapat ditonton oleh peminat sukan berkenaan di Singapura, Indonesia, Thailand, Filipina dan Hong Kong.

Menurut laporan portal Stadium Astro, saingan sepak takraw musim baharu ini dapat ditonton oleh peminat di lima negara berkenaan menerusi pelantar OTT global, Eleven Sports melalui perkongsian Astro.

Menurut Ketua Sukan Astro, Nicholas John, memandangkan STL disiarkan di pentas antarabangsa, saingan musim ini akan turut mendapat ulasan dalam bahasa inggeris serta dalam bahasa Thailand untuk siaran di Thailand.

Selain daripada disiarkan oleh Eleven Sports, saingan STL ini akan turut disiarkan secara langsung di Amerika Syarikat menerusi saluran All Sports Television Network (ALL SPORTS).

Manakala untuk peminat di Malaysia, kesemua aksi STL ini dapat disaksikan menerusi saluran Astro Arena (801) dan penstriman secara langsung di aplikasi AstroGo.

Untuk makluman semua, saingan STL 2021/22 akan bermula pada Jumaat ini, 7hb Januari dengan Perlawanan Sumbangsih.

Featured Image: Sepak Takraw League


Rasmi: Cheng Hoe Panggil 6 Muka Baharu Sertai Skuad Kebangsaan Hadapi Jordan & Uzbekistan

Seramai enam pemain baharu dipanggil oleh ketua jurulatih skuad kebangsaan, Tan Cheng Hoe untuk menghadapi dua Perlawanan Antarabangsa Tier 1 yang dijadualkan berlangsung antara 4-12 Oktober nanti.

Enam pemain tersebut adalah penjaga gol PJ City, Kalamullah Al-Hafiz Mat Rowi; dua pemain Penang, Quentin Cheng dan Al Hafiz Harun; dua pemain Selangor, Sharul Nazeem Zulpakar dan Mukhairi Ajmal Mahadi serta pemain Terengganu, Hakimi Abdullah.

Selain enam muka baharu ini, jurulatih berusia 53 tahun tersebut turut memanggil enam muka lama yang tidak mendapat panggilan ke skuad kebangsaan ketika mengharungi pusingan dua Kelayakan Piala Dunia 2022/Piala Asia 2023 pada Jun lalu.

Mereka adalah penjaga gol Melaka United, Khairul Fahmi Che Mat; kapten Kedah Darul Aman, Baddrol Bakhtiar; dua pemain Terengganu, Arif Fadzilah Abu Bakar dan Faisal Halim serta dua pemain Kuala Lumpur City, Akram Mahinan dan Kenny Pallraj.

Sementara itu, Cheng Hoe turut mengekalkan 12 pemain daripada skuad kebangsaan yang dipanggil pada Mei dan Jun lalu iaitu ketua pasukan Aidil Zafuan Abd Radzak, penjaga gol Khairulazhan Khalid, Rizal Ghazali, Dominic Tan, Dion Cools, Irfan Zakaria, Syahmi Safari, Nazmi Faiz Mansor, Akhyar Rashid, Syafiq Ahmad, Luqman Hakim Shamsudin dan Guilherme de Paula.

Kesemua mereka ini akan melaporkan diri pada 1 Oktober di Kuala Lumpur sebelum berlepas ke Amman, Jordan pada 2 Oktober 2021.

Untuk makluman semua, skuad Harimau Malaya dijadualkan beraksi menentang Jordan (ranking ke-93) dan Uzbekistan (ranking ke-84) pada 6 dan 9 Oktober masing-masing sebelum kembali ke tanah air pada 10 Oktober.

Dijangka Cheng Hoe menggunakan dua perlawanan ini untuk menilai pemain serta sebagai persiapan awal untuk membentuk skuad terbaik bagi mengharungi saingan Piala Suzuki AFF 2020 yang akan berlangsung dari 5 Disember 2021 – 1 Januari 2022 dan seterusnya Pusingan 3, Kelayakan Piala Asia 2023 pada tahun hadapan.

Berikut adalah senarai penuh 24 pemain yang dipanggil oleh Cheng Hoe tersebut:


Terengganu Gagal Kekang JDT Rangkul Trofi Perlawanan Sumbangsih Kelapan

Naib juara Piala FA dan Liga Super musim lalu, Terengganu ternyata tidak dapat mengekang gergasi bola sepak tanah air, Johor Darul Ta’zim (JDT) daripada merangkul trofi Piala Sultan Haji Ahmad Shah atau Perlawanan Sumbangsih buat kali kelapan dalam sejarah.

Trofi terbabit menjadi milik JDT yang dibimbing oleh Esteban Solari selepas mereka berhasil mencatatkan kemenangan 2-0 dalam perlawanan yang berlangsung di Stadium Sultan Ibrahim (SSI), sebentar tadi.

🏆 JUARA PIALA SULTAN HAJI AHMAD SHAH 🏆

Johor Darul Ta’zim muncul juara Perlawanan Sumbangsih buat musim keenam berturut-turut dengan menewaskan Terengganu FC 2-0.

Tahniah diucapkan! 👏#PSHAS2023 #Sumbangsih2023 pic.twitter.com/I4daZOhmVC

— Malaysian Football League (@MFL_MY) February 24, 2023

Dua jaringan skuad Harimau Selatan itu dijelmakan oleh Juan Muniz serta Bergson Da Silva pada minit ke-5 dan ke-57 masing-masing.

Pada masa yang sama, kemenangan yang dilakar JDT pada malam ini turut memberikan mereka tiga mata pertama dalam saingan Liga Super.

Untuk makluman semua, kejayaan merangkul trofi Piala Sultan Haji Ahmad Shah ini hadir buat kali kelapan selepas mereka memenanginya pada tahun 2015, 2016, 2018, 2019, 2020, 2021 dan 2022.

Featured Image: JOHOR Southern Tigers


10 Perkara Yang Perlu Anda Tahu Mengenai Siri Antarabangsa Belanda

Siri Antarabangsa Belanda merupakan salah satu kejohanan Siri Antarabangsa BWF yang telah mula dipertandingkan sejak 2000 anjuran VELO Badminton dan diselia Persekutuan Badminton Dunia (BWF) serta menjadi sebahagian daripada Sirkit Badminton Eropah.

Menjelang kejohanan yang berlangsung di Wateringen bakal bermula hari ini, Sukanz hidangkan 10 perkara yang perlu anda ketahui mengenai kejohanan ini merangkumi informasi berkenaan kejohanan termasuk 3 wakil Malaysia yang bakal beraksi untuk tatapan anda:

Siri Antarabangsa Belanda merupakan salah satu kejohanan bertaraf Tier 2 dalam Gred 3 di bawah seliaan Persekutuan Badminton Dunia (BWF).

Siri Antarabangsa Belanda dan Terbuka Belanda berada pada gred yang sama tetapi menawarkan hadiah keseluruhan yang berbeza memandangkan Terbuka Belanda merupakan salah satu kejohanan Cabaran Antarabangsa yang berada pada Tier 1 dalam Gred 3.

Seramai 3 wakil Malaysia menyertai kejohanan kali ini dengan pemain perseorangan wanita negara, S. Kisona diletakkan sebagai pilihan pertama kejohanan manakala dua lagi pemain perseorangan lelaki, Samuel Lee dan Sean Ngu Ze Xi beraksi di peringkat kelayakan.

Hadiah keseluruhan Siri Antarabangsa Belanda 2023 bernilai AS$10,000 atau €9,345 (bersamaan ±RM44,020), sama seperti edisi yang sebelumnya.

Juara kategori perseorangan Siri Antarabangsa Belanda 2023 akan membawa pulang hadiah wang tunai bernilai €935 (bersamaan ±RM4,526) manakala juara kategori beregu pula meraih €1,120 (bersamaan ±RM5,422) bagi setiap pasangan.

Juara setiap kategori Siri Antarabangsa Belanda 2023 akan meraih 2,500 mata manakala naib juara akan mendapat 2,130 mata secara individu bagi pengiraan ranking dunia.

Sejak penganjuran pertama Siri Antarabangsa Belanda pada tahun 2000, Wateringen telah menjadi lokasi kejohanan yang mana terletaknya gelanggang dan bangunan kelab penganjur, VELO Badminton.

Anugerah Erik Meijs telah diperkenalkan dalam Siri Antarabangsa Belanda pada tahun 2018 bagi menghargai pemain yang tinggi semangat kesukanannya. Antara yang pernah memenangi anugerah ini ialah Tobias Penty (England), Mathias Thyrri (Denmark), Jenjira Stadelmann (Switzerland).

Seramai 3 wakil Malaysia pernah memenangi kategori masing-masing sepanjang penganjuran Siri Antarabangsa Belanda iaitu perseorangan lelaki, Cheam June Wei (2018), perseorangan wanita, Myisha Mohd Khairul (2022) dan beregu lelaki, Nelson Heg-Teo Ee Yi (2012).

Wakil Denmark paling banyak muncul juara di Siri Antarabangsa Belanda dengan rekod keseluruhan 32 wakil setakat ini – perseorangan lelaki (7), perseorangan wanita (4), beregu wanita (3), beregu campuran (8) dan beregu lelaki (9+1).


CEO Perak Sahkan Selangor Berminat Dapatkan Khidmat Shahrul Saad

Ketua Pegawai Eksekutif (CEO) Perak, Rizal Ali Naizali mengesahkan Selangor telah menghubungi pihaknya menyatakan minat untuk mendapatkan khidmat pertahanan, Shahrul Saad.

Pada masa yang sama, Shahrul atau dikenali sebagai Badak dalam kalangan rakan sepasukan juga dikhabarkan telah meminta pelepasan daripada pasukan Perak.

Ianya dikongsikan sendiri oleh Rizal dalam sebuah laporan media tempatan, pada hari ini.

“Saya kira Selangor bertindak secara profesional dengan menghubungi Perak FC. Saya ingin tahu apa sebenarnya yang dalam perancangan mereka,” kata Rizal seperti dipetik daripada Harian Metro.

SAH!Shahrul Saad ke Sri Pahang 𝗵𝗮𝗻𝘆𝗮𝗹𝗮𝗵 𝗸𝗵𝗮𝗯𝗮𝗿 𝗮𝗻𝗴𝗶𝗻.LINK: https://t.co/wXB3VVh4eP#LigaSuper2021 pic.twitter.com/sFfx67S2yd

Sebelum ini, Shahrul yang merupakan tonggak pertahanan skuad kebangsaan, Harimau Malaya kuat dikaitkan dengan perpindahan ke pasukan berpangkalan di pantai timur, Sri Pahang.

Namun begitu, Rizal memaklumkan hanya Red Giants satu-satunya pasukan yang menyatakan minat terhadap Shahrul, walaupun dibuat secara tidak rasmi.

Sementara itu, dalam laporan yang sama, penyerang naturalisasi, Guilherme de Paula turut dimaklumkan meminta pelepasan daripada pasukan Perak.

Bagaimanapun pasukan manakah yang sedang merisik penyerang kelahiran Brazil tersebut tidak didedahkan dan kekal menjadi satu misteri.

Susulan dengan pelepasan yang diminta oleh kedua-dua pemain ini, Rizal berkata pihaknya akan berbincang dengan kedua-dua ejen pemain tersebut dalam tempoh terdekat.

Untuk makluman, jendela perpindahan kedua Liga Malaysia telah dibuka dan akan ditutup pada penghujung bulan ini.


BN Mahu Ambil Alih Newcastle United

Bellagraph Nova Group (BN Group) atau dalam bahasa melayunya dikenali sebagai Kumpulan BN dilaporkan telah mengadakan perbincangan untuk mengambil alih kelab Liga Pedana Inggeris (EPL), Newcastle United Football Club (NUFC).

Kumpulan BN, diasaskan oleh pelabur-pelabur Singapura, Evangeline Shen, Nelson Loh dan Terence Loh beribu pejabat di Perancis berkata ketika ini perbincangan berada di peringkat lanjutan.

Kumpulan terbabit bersedia untuk ‘menyumbang secara besar-besaran’ untuk pembangunan NUFC.

“Pengasas Kumpulan BN telah menyediakan Letter of Intent (LOI) dan juga bukti (mempunyai) dana pada 10 ogos,” kata kenyataan rasmi Kumpulan BN.

“Sebagai tambahan untuk meningkatkan interaksi bersama NUFC dan komunitinya, Kumpulan BN turut mendapatkan sokongan daripada bekas kapten England, Alan Shearer dan bekas pemain Michael Chopra.”

Kumpulan BN memiliki 31 entiti dan meraih pendapatan sebanyak $12 bilion pada tahun lalu, menurut laman sesawang rasmi kumpulan syarikat tersebut.

Perbincangan bersama pemilik Newcastle United dan ahli perniagaan, Mike Ashley telah diadakan beberapa hari lalu dan masih diteruskan.

Sebelum ini, konsortium pelaburan Arab Saudi dilaporkan telah membida sebanyak 300 juta pound bagaimanapun bidaan untuk pengambilalihan tersebut gagal.


‘The Flying Sikh’ Kembali Berlumba Di Pentas Antarabangsa – Sertai Danau Toba Rally Indonesia 2022

Pelumba rali legenda negara, Karamjit Singh atau dikenali dengan julukan The Flying Sikh kembali berlumba di pentas antarabangsa dengan menyertai Danau Toba Rally di Indonesia – sebuah Kejohanan Rali Asia Pasifik (APRC).

Karamjit, 60 tahun, menyertai perlumbaan rali yang bermula dari 23 hingga 25 September dan berlangsung di Aek Nauli, Parapat, Sumatera Utara bersama juru arah, Jagdev Singh menggunakan jentera Proton Gen2.

A post shared by Karamjit Singh (@karamjitmotorsports)

Selain Karamjit dan Jagdev, perlumbaan kali ini turut diserikan dengan beberapa peserta luar negara yang lain seperti juruarah, Hugo Magalhaes (Portugal), Rony Maroun (Lubnan) serta Benjamin Richard (Australia).

Menurut makluman penganjur, kejohanan ini telah menerima pendaftaran seramai 62 pelumba sehingga tarikh akhir pendaftaran – 16 September lalu. Ianya melebihi kuota awal yang ditetapkan mereka sebanyak 60 peserta sahaja.

Untuk makluman semua, kejohanan ini menjadi perlumbaan kedua yang disertainya selepas kali terakhir berlumba pada tahun 2018. Perlumbaan sulung yang disertainya pada tahun ini adalah Kejohanan Rali Nasional Malaysia (MNRC) 2022 di Maran, Pahang pada penghujung Julai lalu.

Featured Image: Karamjit Singh Instagram


Kelantan FC Sedia Ambil Tindakan Ke Atas Penyiar ‘Live Streaming’ Haram

Pihak Pengurusan Tertinggi TRW Kelantan FC sedia mengambil tindakan yang tegas ke atas penyiar ‘live streaming’ (penstriman langsung) secara haram melibatkan pasukannya di mana-mana platform media sosial pada baki saingan Liga Premier 2021.

Menyiarkan ‘live streaming’ secara haram ini menyebabkan TRW Kelantan FC kerugian dari segi kutipan jualan tiket pay-per-view yang dilakukan sebelum ini.

Menurut Ketua Bahagian Perundangan, Shairuz Sheffie berkata, langkah itu adalah bertepatan dengan mengambil dalam keadaan semasa yang mana pasukan memerlukan kewangan untuk perbelanjaan pasukan.

“Tiada mana-mana pihak yang dibenarkan untuk membuat ‘live streaming’ secara haram kecuali pihak produksi yang telah dilantik oleh pihak kami,” katanya seperti disiarkan oleh laman sosial rasmi TRW Kelantan FC.

𝐋𝐈𝐆𝐀 𝐏𝐑𝐄𝐌𝐈𝐄𝐑 𝐊𝐄𝐌𝐁𝐀𝐋𝐈 ⚽Promosi 'early bird' tiket perlawanan serendah RM10 telah bermula! Dapatkan tiket 'live stream' anda hari ini https://t.co/cuyxY3jAtR dan anda boleh menonton Live Streaming di https://t.co/mFqRn18Ddv.#TRWKelantanFC #TheRedWarriors pic.twitter.com/hikvLJ7b4f

Tambahnya lagi, daripada sudut pandang undang-undang, TRW Kelantan FC merupakan pemegang hak milik sah dan eksklusif, atau disebut secara umumnya sebagai proprietory, legal and exclusive rights, berkenaan dengan penyiaran perlawanan melibatkan pasukan TRW Kelantan FC.

Selain itu, hak penyiaran eksklusif dan hak harta intelek adalah berada di bawah kelolaan dan kepentingan khusus TRW Kelantan FC, melainkan kebenaran bertulis diberikan oleh Pihak Pengurusan yang membenarkan pihak ketiga menyiarkan perlawanan melibatkan pasukan TRW Kelantan FC.

Untuk rekod, pihaknya telah berjaya memulakan tindakan undang-undang bagi menuntut jumlah kerugian yang dialami oleh TRW Kelantan FC unjuran daripada penyalahgunaan hak dan kepentingan harta intelek dan hak penyiaran TRW Kelantan FC tanpa kebenaran bertulis terhadap individu yang menyiarkan perlawanan melibatkan pasukan Kelantan secara haram dalam beberapa siri perlawanan sebelum ini.


Mufti WP: Boleh Sokong Kelab Bola Iktiraf LGBT, Pakai Simbol Pelangi Adalah Dilarang

Mufti Wilayah Persekutuan (WP) menyatakan TIDAK MENJADI KESALAHAN buat umat Islam untuk menyokong atau meminati kelab-kelab bola sepak yang menyatakan solidariti atau berkempen ke arah normalisasi Lesbian, Gay, Biseksual dan Transgender (LGBT).

Menurut Irsyad Al-Fatwa yang dikeluarkan oleh Pejabat Mufti Wilayah Persekutuan, ianya tidak menjadi kesalahan jika menyokong kelab-kelab tersebut sekadar hiburan atas dasar mereka sebagai kelab bola sepak.

Tambahan pula, sikap kelab-kelab tersebut berkenaan isu LGBT atau hal-hal yang lain berada di luar bidang kuasa para penyokong. Justeru, minat kepada kelab-kelab tersebut tidak termasuk dalam kerjasama atau tolong-menolong ke arah kemaksiatan seperti yang dilarang oleh agama Islam.

IRSYAD AL-FATWA SIRI KE-660: HUKUM MENYOKONG KELAB BOLA SEPAK YANG MENGIKTIRAF LGBT https://t.co/KaTDfr6FE7 pic.twitter.com/Mb5Ev0br5n

Bagaimanapun, Mufti WP menitipkan pesanan, dalam memberikan sokongan kelab bola sepak yang diminati, hati mestilah disertai dengan rasa tidak redha dengan kempen mempromosi LGBT yang dijalankan itu.

Oleh demikian, umat Islam DILARANG untuk memakai jersi yang mempunyai simbol sokongan terhadap gerakan LGBT seperti simbol pelangi pada lengan jersi, dan dilarang juga untuk mengongsikan hantaran-hantaran di media sosial yang mempromosi amalan LGBT, kerana ia juga termasuk dalam kategori berkempen ke arah kemaksiatan.

Untuk makluman semua, Pejabat Mufti WP mengeluarkan Irsyad Al-Fatwa berkenaan hal ini menjawab pertanyaan mengenai hukum menyokong kelab-kelab bola sepak antarabangsa yang mengiktiraf LGBT serta adakah ianya dikira mengiktiraf LGBT secara tidak langsung.


Sukan SEA Vietnam Ditunda Ke Tahun 2022 Ekoran Situasi Semasa Pandemik

Majlis Olimpik Malaysia (MOM) memaklumkan temasya sukan dwitahunan asia tenggara, Sukan SEA Ke-31 yang bakal dilangsungkan di Hanoi, Vietnam ditunda penganjurannya ke tahun hadapan.

Keputusan tersebut dicapai selepas Persekutuan Sukan SEA (SEAGF) bermesyuarat pada hari ini dan dimaklumkan oleh MOM menerusi laman sosialnya, sebentar tadi.

“SEAGF yang telah bermesyuarat pada hari ini bersetuju untuk menunda penganjuran Sukan SEA Ke-31 2021 ke tahun 2022.”

“Sebelum ini, Sukan SEA Ke-31 telah dijadualkan dari 12 November – 2 Disember 2021.”

“Anggota SEAGF menghargai usaha-usaha yang telah dijalankan oleh Jawatankuasa Olimpik Vietnam (VOC) tetapi memandang serius situasi semasa pandemik Covid-19 di rantau asia tenggara.” tulis kenyataan yang dikeluarkan oleh MOM.

Untuk makluman, tarikh baharu bagi temasya tersebut akan diberitahu oleh Majlis SEAGF kelak.


Piala AFF: Theerathon Bawa Pulang $10,000 Hasil Rangkul Anugerah MVP

Bek kiri skuad kebangsaan Thailand, Theerathon Bunmathan membawa pulang wang tunai berjumlah 10,000 Amerika Dolar atau melebihi RM43,000 selepas menamatkan kempen Piala AFF 2022.

Pemain yang bakal menjengah usia 33 tahun pada Mac kelak menerima wang tersebut hasil daripada meraih Anugerah Pemain Paling Bernilai (MVP) pada kejohanan kali ini.

🎖 Your 𝗠𝗶𝘁𝘀𝘂𝗯𝗶𝘀𝗵𝗶 𝗘𝗹𝗲𝗰𝘁𝗿𝗶𝗰 𝗠𝗩𝗣 is:

— AFF Mitsubishi Electric Cup (@affmecup) January 16, 2023

Berdasarkan statistik, Theerathon menjadi pilihan tepat untuk merangkul untuk anugerah ini dengan menerajui aspek bantuan gol (assist) dan peluang yang dicipta (chances created).

Kedua-dua aspek tersebut diterajui oleh pemain Buriram United itu dengan rekod 8 bantuan gol dan 30 peluang yang dicipta masing-masing.

Sebagai rekod, Theerathon menjadi pemain Thailand yang keempat meraih Anugerah MVP selepas Kiatisuk Senamuang (2000), Therdsak Chaiman (2002) dan Chanatip Songkrasin (2014, 2016 dan 2020).


Syarikat Pemaju Hartanah Mahu Beri RM1 Juta Kepada Pemenang Emas Olimpik 2024

Syarikat pemaju dan pelaburan hartanah, BT Bina Group mahu memberikan wang tunai sebanyak RM1 juta kepada mana-mana atlet yang memenangi pingat emas Sukan Olimpik Paris 2024 kelak.

Menurut laporan Berita Harian, Ketua Pegawai Eksekutifnya, Datuk Seri David Tan berkata ganjaran tersebut sebagai sebagai pembakar semangat buat atlet-atlet negara yang akan bersaing di temasya tersebut 3 tahun lagi.

“Saya dan semua rakyat Malaysia masih menanti pingat emas Olimpik pertama negara. Oleh itu, saya bersedia untuk memberi wang tunai berjumlah RM1 juta kepada pemenang pingat emas di Olimpik Paris 2024.

“Dengan ganjaran ini, saya harap ia mampu menyemarakkan lagi semangat atlet-atlet negara memburu pingat di Olimpik Paris nanti.

“Usaha itu perlu bermula dari sekarang. Saya percaya peluang untuk atlet negara meraih emas di Paris 2024 ada, tetapi paling penting mereka perlu sangat berdisiplin dan berusaha keras, selain mendapat lebih banyak pendedahan di kejohanan antarabangsa,” katanya seperti dipetik daripada portal akhbar terbabit.

Selain daripada tawaran daripada syarikat ini, pemenang pingat emas di temasya Sukan Olimpik turut dijanjikan wang tunai berjumlah RM1 juta menerusi Skim Hadiah Kemenangan Sukan (SHAKAM).

Ini menjadikan mana-mana atlet yang membawa pulang pingat emas pada Sukan Olimpik Paris 2024 kelak akan menerima wang tunai sekurang-kurangnya RM2 juta.

Bulan Oktober lalu, BT Bina Group turut memberikan ganjaran kepada pemenang pingat emas Sukan Paralimpik Tokyo 2020, Cheah Liek Hou yang memenangi acara badminton perseorangan lelaki kategori SU5.

Liek Hou dan jurulatihnya, Datuk Rashid Sidek diberikan sebuah kondominium berharga RM800,000 setiap seorang yang bertempat di Grand Maris Suites, Bangsar.


AFC Sahkan Indonesia, Korea, Australia & Qatar Minat Jadi Hos Piala Asia 2023

Konfederasi Bola Sepak Asia (AFC) memaklumkan sebanyak empat negara berminat untuk menggantikan China bagi menjadi tuan rumah bagi kejohanan Piala Asia 2023.

Perkara ini disahkan selepas badan induk berkenaan mengumumkan menerima Pelawaan Tunjuk Minat (EoI) daripada empat buah negara iaitu Indonesia, Korea, Australia dan Qatar.

Baca: China Tak Dapat Jadi Tuan Rumah Piala Asia 2023 Ekoran Covid-19

4⃣ Member Associations express interest in hosting #AsianCup2023!

🇦🇺 Australia🇮🇩 Indonesia🇰🇷 Korea Republic🇶🇦 Qatarhttps://t.co/imZzplPCgW

— #AsianCup2023 (@afcasiancup) July 18, 2022

Baca: Harimau Malaya Mara Ke Saingan Piala Asia Secara Merit Selepas 42 Tahun

Perkara tersebut dikongsikan oleh AFC menerusi satu kenyataan di laman sesawang dan pelbagai platform media sosial rasminya, pada hari ini.

Selepas daripada ini, keempat-empat negara yang telah menghantar EoI ini telah menerima syarat-syarat bidaan oleh AFC, semalam. Seterusnya, meraka akan menghantar dokumen bidaan kepada AFC yang mana tarikh akhirnya ditetapkan pada 31 Ogos 2022.

Kemudiannya, pihak AFC akan membuat penilaian terhadap bidaan terbabit untuk memilih negara yang akan menjadi hos. Pada masa yang sama, AFC memaklumkan akan mengumumkan hos baharu itu pada 17 Oktober kelak.


No.10 Barcelona Kini Diwarisi Oleh Penyerang Muda, Ansu Fati

Pemergian penyerang profilik FC Barcelona, Lionel Messi ke Paris Saint-Germain (PSG) mencetuskan tanda tanya, siapakah yang akan mewarisi jersi bernombor 10 yang digunakannya sejak musim 2008/09?

Baca: Nombor Yang Pernah Digunakan Messi Bersama Barcelona & Argentina Selain No.10

Jersi No.10 yang cukup ikonik ini bukan sahaja digunakan oleh Messi atau nama julukannya, La Pulga malah turut disarung oleh penyerang terkenal seperti Ronaldinho, Rivaldo, Romario, Hristo Stoichkov dan Diego Maradona suatu masa dahulu.

Sebelum ini, menerusi satu kenyataan kepada media, Ronaldinho menyuarakan pendapatnya agar jersi No.10 tersebut ‘dipencenkan’ daripada digunakan oleh mana-mana pemain sekiranya Messi meninggalkan skuad Blaugrana tersebut.

All Barça’s number 🔟 since the 1999/00 season pic.twitter.com/ybLJmjPmf2

Bagaimanapun, menerusi satu makluman rasmi, kelab yang berpangkalan di wilayah Catalan itu mengumumkan bahawa jersi No.10 tersebut akan digunakan oleh penyerang muda Sepanyol yang berusia 18 tahun, Ansu Fati bermula musim ini.

Pemain yang dilahirkan di Guinea Bissau ini melakukan debut dalam saingan La Liga bersama skuad senior Barcelona ketika berusia 16 tahun dan 298 hari – kedua termuda dalam sejarah La Liga.

Ketika ini, dia memegang rekod sebagai pemain termuda yang menjaringkan gol dalam sejarah saingan La Liga. Gol tersebut dijaringkan ketika menentang Osasuna pada usia 16 tahun 304 hari.

Bukan sahaja memecahkan rekod dalam saingan domestik, Ansu turut memegang rekod sebagai penjaring termuda dalam kancah Liga Juara-Juara UEFA apabila menjaringkan gol kemenangan buat Barcelona ketika menentang Inter Milan di San Siro pada usia 17 tahun 40 hari.

Sebagai rekod, Ansu Fati bermula dengan menggunakan No.31 (2019/20) sebelum menyarung jersi No.22 (2020/21). Musim lalu, dia sekali lagi menukar nombor jersinya dengan menggunakan No.17 sebelum diberikan No.10 pada musim ini.


Olimpik 2020: Dhabitah Sabri Mara Ke Separuh Akhir Terjun Papan Anjal

Atlet terjun negara, Nur Dhabitah Sabri berjaya meloloskan diri ke peringkat separuh akhir dalam acara terjun 3 meter papan anjal individu dalam temasya Sukan Olimpik 2020.

Dhabitah meloloskan diri selepas beraksi cemerlang dengan mengumpul 291.60 mata daripada 5 terjunan secara keseluruhan pada pusingan kelayakan di Pusat Akuatik Tokyo, hari ini.

Terjun – 3 Meter Papan Anjal Wanita – Pusingan PertamaKedudukan akhir:10. 🇲🇾 Nur Dhabitah Sabri (291.60)20. 🇲🇾 Ng Yan Yee (251.95)*hanya 18 teratas layak ke Separuh Akhir.Syabas buat Dhabitah. Cuba lagi buat Yan Yee.#Diving#Tokyo2020#SokongMalaysia pic.twitter.com/Ud8iNvG37W

Jumlah kutipan mata tersebut membolehkan Dhabitah meletakkan dirinya di kedudukan ke-10 daripada 27 penerjun.

Untuk pengetahuan semua, hanya 18 penerjun terbaik di peringkat kelayakan ini sahaja akan mara ke saingan separuh akhir.

Sementara itu, seorang lagi penerjun negara, Wendy Ng Yan Yee, 28 tahun, gagal mara ke peringkat seterusnya setelah mengutip 251.95 mata dan menduduki tempat ke-20 daripada 27 penerjun.

Bagaimanapun, penerjun di tempat ke-19 dan ke-20 akan diletakkan dalam senarai ‘reserved spot’ untuk beraksi di peringkat separuh akhir.

Untuk makluman, aksi separuh akhir acara terjun 3 meter papan anjal akan berlangsung pada 31 Julai (Sabtu) bermula pada jam 2 petang waktu Malaysia.


Bekas Penjaring Terbanyak Liga Singapura, Stipe Plazibat Sedang Diuji Perak FC

Pasukan yang dimiliki oleh syarikat telekomunikasi XOX, Perak FC memaklumkan sedang menguji 3 pemain import bagi memperkuatkan pasukan dalam usahanya untuk keluar daripada zon penyingkiran Liga Premier.

Salah seorang daripada pemain yang diuji itu adalah bekas penjaring terbanyak Liga Singapura bersama Lion City Sailors FC iaitu Stipe Plazibat yang berusia 32 tahun. Pemain ini menjadi penjaring terbanyak saingan bola negara seberang tambak dengan rekod 14 gol pada tahun 2020.

Tahun berikutnya, penyerang dari Republik Croatia mengekalkan konsistensinya menjaringkan 14 gol namun dia gelaran penjaring terbanyak itu terlucut dan dimenangi penyerang Hougang United dari Jepun dengan rekod 19 gol.

3 Pemain Import Baharu Bakal Perkuatkan Perak FC

— Perak Football Club (@perakfcofficial) June 14, 2022

Sementara itu, dua lagi pemain yang sedang diuji oleh skuad bergelar The Bos Gaurus ini adalah pemain tengah dari Argentina, Luciano Guaycochea dan pemain tengah bertahan dari Nigeria, Sunday Kolawole Afolabi.

Dimaklumkan, Stipe, Luciano dan Sunday akan beraksi bersama Perak dalam satu perlawanan persahabatan menentang pasukan dari Republik Korea, Christian Seoul University di Stadium Perak pada jam 9 malam, Ahad nanti.

Bagaimanapun, kemasukan pemain-pemain ini bersama Perak bergantung kepada kelulusan pemeriksaan kesihatan dan penilaian oleh barisan kejurulatihan.

Untuk makluman, ketika ini, Perak sedang berada di dasar saingan Liga Premier dengan pungutan -3 mata hasil daripada 9 perlawanan.

Featured Image: Lion City Sailors FC


Jaringan Penyerang Berumur 19 Tahun, Haqimi Dapat Pujian Bojan Hodak

Ketua jurulatih Kuala Lumpur City FC (KL City), Bojan Hodak memuji penyerang muda, Muhammad Haqimi Azim Rosli yang tidak mensia-siakan peluang diberi untuk membantu pasukan meraih kemenangan 2-0 ke atas Sri Pahang FC dalam aksi Liga Super, semalam.

Meskipun perlawanan itu agak mencabar dengan keadaan padang yang basah, namun barisan pemain tetap mencari peluang untuk menjaringkan gol sehingga Haqimi yang berusia 19 tahun berjaya memecah kebuntuan pada minit 31’.

“Sangat penting untuk kita menang perlawanan ini walaupun agak penat sedikit bermain dengan keadaan padang yang basah.

“Separuh masa kedua mereka bermain dengan lebih baik dan saya gembira dengan pasukan terutamanya Haqimi kerana ini kali kedua dia bermain dan benar-benar menggunakan peluang ini sebaiknya.

📹 HIGHLIGHTS: @OfficialPahang 0-2 @KLCityFootball

Jaringan oleh Haqimi Azim Rosli dan Zhafri Yahya membolehkan KL City FC meraih kemenangan di Stadium Darul Makmur.#LigaSuper2022 pic.twitter.com/DRWRLQKlpx

— #LigaMalaysia2022 (@MFL_MY) September 11, 2022

“Kami meminta dia untuk menggunakan kelajuan yang dia ada dan dia sebenarnya nak menjaringkan lagi gol untuk pasukan.

“Ini penting untuknya bina keyakinan dan meningkatkan lagi kualiti permainan,” jelasnya.

Bagi Hodak, Haqimi membuktikan kemampuannya apabila peluang diberi untuk membarisi kesebelasan utama dan berharap dia mampu untuk meneruskan momentum pada aksi-aksi akan datang.

Selepas jaringan oleh Haqimi, KL City berhasil menambah satu lagi jaringan menerusi Zhafri Yahya pada minit 72’ dalam perlawanan yang berlangsung di Stadium Darul Makmur itu.

Kemenangan ini membolehkan KL City memintas Kedah Darul Aman FC (Kedah) menduduki tangga kelima Liga Super selepas mengharungi 17 perlawanan.

📊 KEDUDUKAN LIGA SUPER – LS18#LigaSuper2022 pic.twitter.com/VKIRGOXOiT

Featured Image: Malaysian Football League


Kuala Lumpur Mara Ke Suku Akhir Piala Malaysia Selepas 29 Tahun

Setelah 29 tahun tidak melangkah ke peringkat suku akhir Piala Malaysia, Kuala Lumpur City (KL City) menamatkan penantian tersebut pada musim ini apabila meraih kemenangan tipis 1-0 mengatasi Penang 1-0 di Stadium Bola Sepak Kuala Lumpur, semalam.

Untuk makluman semua, kali terakhir skuad berpangkalan di ibu kota ini mara ke peringkat suku akhir kejohanan tertua di asia ini adalah pada tahun 1992.

Ketua jurulatih KL City, Bojan Hodak, menzahirkan rasa gembira di sebalik kejayaan itu sambil mengharapkan pencapaian berkenaan itu mampu menjadi motivasi tambahan buat pemain-pemain.

“Sememangnya satu perasaan yang istimewa berjaya membawa KL City ke suku akhir kerana kita tidak pernah mara sejak dari tahun 1992 bagi mencapai peringkat ini.

“Ini sememangnya satu perkara yang positif buat pasukan bagi saingan Piala Malaysia namun saya jangkakan persaingan semakin mencabar bagi peringkat seterusnya.

“Sebelum kejohanan bermula, sememangnya tiada tekanan kepada kami kerana sasaran awal ialah untuk kekal di Liga Super dan kami berjaya melakukannya apabila berada di kedudukan keenam terbaik.

“Kami berharap dapat lakukan sesuatu yang bermakna  di suku akhir namun masih ada lagi satu perlawanan untuk dihabiskan iaitu bertemu Sri Pahang, pada aksi terakhir perlawanan di peringkat kumpulan,” katanya.

KL City yang mendahului carta Kumpulan A dengan pungutan 11 mata, berjaya mengatasi Penang hasil jaringan tunggal Romel Morales pada minit ke-38 menerusi sepakan penalti.

Malahan, KL City buat masa ini muncul pasukan tunggal yang tidak pernah dikalahkan di laman sendiri sepanjang musim dengan 14 perlawanan tanpa tewas.

Sebagai rekod, KL City yang sebelum ini dikenali sebagai Kuala Lumpur pernah muncul juara tiga kali berturut-turut Piala Malaysia pada tahun 1987,1988 dan 1989.


Pemain Skuad Selangor B-21, Husni Idrus Meninggal Dunia

Pemain skuad Piala Presiden Selangor FC, Muhammad Husni Idrus dimaklumkan meninggal dunia, semalam.

Perkembangan tersebut disampaikan oleh kelabnya menerusi hantaran di pelbagai platform media sosial rasmi, tengah malam tadi.

Dengan penuh dukacita kami memaklumkan pemergian Muhammad Husni Bin Idrus, pemain Skuad Piala Presiden Selangor FC 2022 yang telah kembali ke rahmatullah malam tadi (25 Mei 2022).

— Selangor FC (@selangorfc) May 25, 2022

Sebelum itu, pemain berusia 21 tahun ini sempat turun beraksi menentang Johor Darul Ta’zim III (JDT III) dalam saingan Piala Presiden, petang semalam.

Bagaimanapun, punca kematian pemain ini masih belum diketahui.


Perseorangan Lelaki, Wanita & Beregu Lelaki Juarai Kejohanan Remaja Czech 2021

Pemain perseorangan lelaki, wanita dan pasangan beregu lelaki remaja negara menampilkan aksi yang cemerlang sekaligus berhasil menjuarai kategori masing-masing dalam Kejohanan Remaja Czech 2021, semalam.

Pertamanya, Eogene Ewe yang berusia 16 tahun muncul juara kategori perseorangan lelaki selepas menewaskan rakan senegara, Lee Jan Jireh secara ‘straight set’ 21-11 dan 21-19.

Sementara itu, Ong Xin Yee yang berusia 15 tahun pula menjuarai kategori perseorangan wanita dengan seorang lagi pemain remaja wanita negara yang seusia dengannya iaitu Siti Zulaikha juga menerusi ‘straight set’ dengan skor 21-19 dan 21-8.

Manakala beregu remaja lelaki, Choi Jian Sheng dan Bryan Goonting pula merangkul kejuaraan dengan menewaskan beregu England, Nadeem Dalvi dan Samuel Jones juga menerusi ‘straight set’ 21-16 dan 21-17.

Untuk makluman semua, selepas ini, barisan pemain remaja Malaysia akan menyertai Kejohanan Remaja Slovak 2021 yang akan bermula bermula 26 hingga 28 November kelak.

Featured Image: Badminton Association of Malaysia


Man City Abadikan Tugu Legenda Aguero Sempena Ulang Tahun Sedekad Menjulang Trofi EPL

Manchester City (Man City) mengabadikan tugu penyerang legendanya, Sergio Aguero bersempena dengan ulang tahun ke-10 mereka menjulang trofi Liga Perdana Inggeris (EPL) buat julung kalinya, pada hari ini.

Rekaan tugu itu mengambil inspirasi daripada larian Aguero ketika meraikan jaringan kemenangan semasa menentang Queens Park Rangers (QPR) pada minit 93:20 di Stadium Etihad pada perlawanan terakhir liga musim 2011/12.

Jaringan lewat itu membolehkan Man City mengatasi QPR dengan keputusan 3-2 sekaligus memintas rival setempat, Manchester United di saat-saat akhir untuk merangkul kejuaraan EPL buat pertama kali dalam sejarah.

We are delighted to unveil a permanent statue of Club legend @aguerosergiokun at the Etihad Stadium on the tenth anniversary of 93:20! 💙#ManCity pic.twitter.com/NUoyPyAMBm

— Manchester City (@ManCity) May 13, 2022

Tugu Aguero ini dibina menggunakan ribuan kepingan besi galvani yang dikimpal bersama. Ianya direka oleh Andy Scott dan diletakkan di bahagian timur Stadium Etihad bersama-sama tugu Vincent Kompany dan David Silva.

Pada waktu malam, tugu ini akan dinyalakan dengan lampu berwarna biru cair yang menjadi warna tradisi skuad The Cityzen.

Menurut kenyataan rasmi oleh Man City, tugu ini dibina khusus untuk meraikan sumbangan luar biasa penyerang kelahiran Argentina kepada kelab serta momen luar biasa untuk diingati oleh para penyokong Man City seluruh dunia.

Untuk makluman semua, sepanjang menyarung jersi Man City, Aguero telah membuat 390 penampilan, menjaringkan 260 gol serta mencipta 73 “assist”. Kesemua rekod itu membantu Man City memenangi lima trofi EPL, enam trofi Piala Liga, satu trofi Piala FA, serta dua trofi Piala Komuniti.


Terbuka Malaysia: Aaron-Wooi Yik Bertembung ‘The Daddies’ Di Peringkat Suku Akhir

Beregu lelaki No.1 negara, Aaron Chia dan Soh Wooi Yik menepati ramalan mara ke peringkat suku akhir saingan Terbuka Malaysia 2022 – Jelajah Dunia Super 750 BWF.

Pasangan yang berada di ranking keenam dunia ini mengesahkan kemaraan selepas menundukkan beregu dari negara seberang tambak yang berada di tangga ke-50 dunia, Terry Hee Yong Kai dan Loh Kean Hean di Pusingan 16, sebentar tadi.

PETRONAS Malaysia Open 2022MD – Round of 16          🇲🇾Aaron CHIA🏅21 21 🇲🇾Wooi Yik SOH🏅16 13 🇸🇬Yong Kai Terry HEE          🇸🇬Kean Hean LOH

🕗 in 31 minutes https://t.co/0aXkxxgJBc

— BWFScore (@BWFScore) June 30, 2022

Sambil disaksikan majoriti penyokong sendiri di Axiata Arena, Aaron-Wooi Yik berhasil menundukkan beregu terbabit secara “straight set” dengan pungutan mata 21-16 dan 21-13 dalam tempoh 31 minit permainan yang berlangsung di Gelanggang 1.

Sementara itu, lawannya di peringkat suku akhir sudah diketahui iaitu beregu berpengalaman dari Indonesia yang terkenal dengan julukan “The Daddies” iaitu Mohammad Ahsan dan Hendra Setiawan.

Beregu yang menghuni ranking ketiga dunia pada ketika ini mengesahkan kemaraan ke suku akhir setelah menumpaskan beregu dari negara tembok besar iaitu He Ji Ting dan Zhou Hao Dong di Pusingan 16, petang tadi.


Daripada Pemain Menjadi Pengulas, Ini Kisah Permulaan Azwa (Bahagian 3)

Nota: Ini merupakan sambungan daripada kisah melibatkan bekas pemain bola sepask UITM FC, Wan Khairil Azwa. Untuk baca kisah sebelumnya sila klik, Bahagian 1 dan Bahagian 2.

Setelah berlalunya karier sebagai pemain bola sepak profesional dan mendapat kerja tetap sebagai eksekutif sukan bersama sebuah agensi kerajaan, Wan Khairil Azwa mula berkecimpung dalam bidang pengulasan sukan.

Sepertimana sukarnya untuk menjadi pemain bola sepak profesional, begitulah juga sukarnya untuk menceburi bidang pengulasan sukan.

Bagaimanapun, apa yang positifnya dapat kita ikuti mengenai bekas pemain ini adalah setiap peluang yang datang bergolek, jangan disia-siakan begitu sahaja.

Menceritakan kepada Sukanz, ianya bermula pada tahun 2018. Ketika itu, dia dipelawa untuk mengulas oleh seorang pemilik sebuah syarikat produksi yang dikenali sebagai Nazry yang memiliki Blue Black Arena.

Kebetulan Nazry mengenalinya sebagai seorang bekas pemain bola sepak profesional. Pada pandangan Nazy, bekas pemain yang beraksi dalam saingan Liga Premier Malaysia seperti Azwa sudah pasti memiliki asas pengetahuan tentang taktikal serta corak permainan di atas padang.

Di atas faktor itulah Nazry mempelawanya untuk mengulas perlawanan-perlawanan liga sosial.

Bagai pucuk dicita ulam mendatang, pelawaan itu sangat bermakna buat Azwa memandangkan dia sendiri mempunyai minat untuk berkecimpung dalam bidang pengulasan sukan sejak dari kecil lagi.

Walaupun tidak mempunyai pengalaman, pelawaan itu diambil serius oleh Azwa dan dijadikan platform untuk belajar sambil memberi peluang kepada dirinya berkecimpung dalam satu bidang yang sememangnya baharu dalam lembaran hidupnya.

“Awalnya, dia (Nazry) pun tak tahu aku boleh mengulas atau tidak. Dia (sendiri) tidak menyedari bahawa aku sendiri mempunyai minat terhadap pengulasan.”

“Mengulas ni kalau ikutkan daripada usia kanak-kanak lagi aku sudah mula mengajuk cara orang mengulas contohnya macam Hasbullah Awang, Shaukei Kahar, Jasni Shafie.”

“Biasanya selepas tamat perlawanan, aku ulang balik pengulasan mereka.”

“Sebelum aku dapat peluang ini, aku kerap memuat naik IG Story aku sedang mengulas secara suka-suka. Bukan sahaja dalam sukan bola sepak, aku ulas hampir semua sukan seperti permotoran, hoki, badminton dan lain-lain.” kongsinya.

Bermula daripada pelawaan tersebut, Azwa mula mendapat peluang untuk mengulas perlawanan liga sosial di sekitar Lembah Klang sehingga ke saingan Selangor Champions League (SCL).

Bekas pemain yang beraksi di posisi penyerang ini semakin menunjukkan peningkatan dalam bidang pengulasan sehingga ditawarkan untuk menjadi salah seorang pengulas bagi saingan amatur iaitu Liga M3 sepanjang musim 2019.

Azwa melukan tugasnya dengan baik dan dia kekal sebagai salah seorang pengulas untuk saingan Liga M3 bagi musim 2020. Dukacitanya, saingan tersebut tidak dapat dijalankan pada tahun setelah pihak Amateur Football League (AFL) membatalkannya ekoran pandemik covid-19 yang merebak di eluruh Malaysia.

Bagaimanapun, satu perkara yang tidak disangka-sangka berlaku pada tahun yang penuh kesukaran ini.

Disifatkannya menjadi satu ‘batu loncatan’ paling besar sejak berkecimpung dalam bidang pengulasan sukan apabila dipanggil oleh stesen televisyen iaitu Radio Televisyen Malaysia (RTM) untuk menjadi pengulas kejohanan hoki berprestij negara iaitu Piala Tun Abdul Razak 2020.

Kejohanan itu menyaksikan Perak berjaya merangkul kejuaraan edisi ke-58 apabila berjaya menumpaskan Terengganu pada perlawanan akhir dengan jaringan 4-2 bagi kategori lelaki. Untuk kategori wanita pula, ianya dimenangi oleh pasukan Pahang setelah menumbangkan juara bertahan, Selangor dengan keputusan akhir 2-1.

Setelah tamatnya tugasan mengulas kejohanan hoki Piala Tun Abdul Razak tersebut, ia menjadi detik paling menggembirakan hidupnya setakat ini. Ini membuatkan Azwa semakin berkeyakinan tinggi untuk pergi ke peringkat seterusnya dalam bidang pengulasan sukan tanah air.

Dan antara cita-citanya untuk karier pengulasan sukan adalah menembusi kalangan ‘otai’ bidang ini dan memasang impian untuk mengulas pasukan kesayangan iaitu skuad kebangsaan, Harimau Malaya.


Giroud Atasi Henry Muncul Penjaring Terbanyak Sepanjang Zaman Perancis

Penyerang AC Milan, Olivier Giroud kini dinobatkan sebagai penjaring terbanyak skuad kebangsaan Perancis sepanjang zaman.

Gelaran itu menjadi milik pemain berusia 36 tahun ini selepas menjaringkan gol ketika bertemu Poland dalam aksi Pusingan 16 saingan Piala Dunia 2022 Qatar yang berlangsung di Stadium Al Thumama.

Gol itu hadir pada minit 44’ selepas menerima hantaran daripada Kylian Mbappe sebelum menyudahkannya dengan mengatasi penjaga gawang Poland, Wojciech Szczesny.

𝘈𝘭𝘭 𝘩𝘢𝘪𝘭 𝘵𝘩𝘦 𝘬𝘪𝘯𝘨! 👑

Les Bleus take the lead in the 44th minute!! 😍

Thanks to that strike, @OlivierGiroud becomes France's 𝘼𝙇𝙇-𝙏𝙄𝙈𝙀 𝙇𝙀𝘼𝘿𝙄𝙉𝙂 𝙎𝘾𝙊𝙍𝙀𝙍 with 5⃣2⃣ goals 🇫🇷

🇫🇷1-0🇵🇱 #FRAPOL | #FiersdetreBleus pic.twitter.com/7Cfde6zLYF

— French Team ⭐⭐ (@FrenchTeam) December 4, 2022

Gol terbabit menjadikan Giroud mengumpul 52 jaringan secara keseluruhan bersama skuad berjulukan Les Bleus ini.

Jumlah itu sekaligus mengangkat nama Giroud mengatasi Thierry Henry yang mempunyai 51 jaringan sepanjang menyarung jersi Perancis dari tahun 1997 hingga 2010.

Sebelum ini, Giroud berhasil menyamai rekod jaringan Henry apabila menjaringkan dua gol ketika bertemu Australia dalam perlawanan pembukaan Kumpulan D.

Sebagai rekod, Giroud tampil buat pertama kali bersama skuad senior kebangsaan Perancis pada tahun 2011 ketika berusia 25 tahun. Setakat ini, Giroud telah mencatatkan 116 penampilan bersama Perancis.

Featured Image: FIFA World Cup


Pertahanan Import Yang Dilepaskan Kelantan Sertai Barito Putera

Selepas hampir dua bulan tanpa sebarang kelab selepas dilepaskan oleh Kelantan FC, pertahanan kacukan Sepanyol-Filipina, Carli de Murga meneruskan karier bola sepaknya bersama Barito Putera – kelab yang beraksi dalam kancah Liga 1 Indonesia.

Skuad berjulukan Laskar Antasari mengumumkan penyertaan pemain berusia 34 tahun terbabit secara rasmi menerusi video dan beberapa muat naik di platform laman sosialnya, sekitar tengah malam tadi.

A post shared by PS.BARITO PUTERA (@psbaritoputeraofficial)

Difahamkan, Carli menjadi pemain import kelima buat Barito Putera yang menamatkan saingan Liga 1 musim lalu di tangga ke-15.

Selain itu, Carli yang pernah beraksi bersama Johor Darul Ta’zim (JDT) dan Terengganu FC dari tahun 2021 hingga 2022 menjadi pemain Filipina kedua dimiliki Barito Putera selepas Mike Ott – adik kepada Manny Ott yang bermain bersama Kedah Darul Aman FC pada ketika ini.

Carli yang menyertai skuad The Red Warriors (TRW) sebelum bermulanya saingan Liga Super 2023 sempat membuat enam penampilan sebelum mencapai persetujuan bersama untuk menamatkan kontrak bersama Kelantan yang dimiliki oleh ahli perniagaan, Norizam Tukiman.

A post shared by TRW KELANTAN FC (@trwkelantanfc)

Featured Image: Barito Putera & Kelantan FC


Cabaran Antarabangsa Itali: 4 Perseorangan Lelaki BAM Kandas Di Pusingan Kelayakan

Saingan Cabaran Antarabangsa (International Challenge) Itali 2022 menyaksikan empat perseorangan lelaki yang bernaung di bawah naungan Persatuan Badminton Malaysia (BAM) kandas di pusingan kelayakan.

Penyingkiran pemain-pemain tersebut daripada kejohanan ini bermula dengan Jacky Kok Jing Hong tumpas kepada pemain Perancis, Yanis Gaudin dengan keputusan 13-21, 21-19 dan 21-17 seawal Pusingan 1 peringkat kelayakan.

Ianya diikuti oleh “quarter-finalist” temasya Sukan SEA 2021, Lee Shun Yang disingkirkan oleh pemain Taiwan, Chi Yu Jen secara “straight set” dengan skor 13-21 dan 14-21 di Pusingan 2 peringkat kelayakan.

Di pusingan yang sama itu juga, Ong Ken Yon turut sama ditunjukkan jalan keluar oleh pemain Indonesia, Christian Adinata apabila tumpas dengan skor 13-21, 21-18 dan 10-21.

Akhir sekali, Leong Jun Hao merangkap ahli skuad Piala Thomas 2022 negara turut sama menjejaki langkah empat pemain di atas apabila tewas kepada pemain Taiwan yang menyingkirkan Shun Yang sebelum itu. Jun Hao tewas kepada pemain secara “straight set” dengan skor 15-21 dan 17-21.

Untuk makluman, hanya pemain perseorangan bebas (independent), Yeoh Seng Zoe sahaja menjadi satu-satunya pemain negara yang berhasil melepasi pusingan kelayakan sekaligus melangkah ke “main draw” kategori perseorangan lelaki dalam saingan ini.

Seng Zoe menyertai dua lagi pemain negara, Aidil Sholeh (pemain naungan BAM) dan Cheam June Wei (pemain bebas) beraksi di Pusingan 32 kategori lelaki bagi merebut kejuaraan Cabaran Antarabangsa Itali ini.

Featured Image: Badminton Association of Malaysia


Sukan SEA: PSM Senarai 3 Pemenang Emas Sukan Asia Dalam Skuad Kebangsaan

Persatuan Sepaktakraw Malaysia (PSM) telah menyenaraikan 29 atlet yang mewakili acara sepak takraw dan chinlone ke Sukan SEA 2023 di Kemboja nanti. Pengumuman ini hadir selepas 4 hari berlangsungnya perlawanan ujian di Stadium Tertutup Titiwangsa.

Pemenang pingat emas acara regu Sukan Asia 2018, Syahir Rosdi, Zulkifli Razak dan Azlan Alias antara yang disenaraikan mewakili Malaysia bagi acara sepak takraw lelaki.

Turut tersenarai adalah pemenang pingat emas acara regu Sukan SEA 2015 & 2017, Khairol Zaman serta pemain terbaik Piala Juara STL, Amirul Zazwan (2020) dan Noraizat Nordin (2019).

Bagi melengkapkan senarai, enam lagi pemain yang turut dipilih ialah Haziq Hairul, Meor Zulfikar, Afifuddin Razali, Hafizul Hayazi, Norfaizzul Razak dan Aidil Aiman Zawawi yang aktif beraksi dalam saingan Sepak Takraw League (STL).

Sementara itu, 9 atlet yang mewakili skuad wanita bagi acara sepak takraw ialah Siti Norzubaidah, Nur Natasha Amyra, Nur Syafiqah Jafri, Nur Fatihah Sharudin, Madziatul Rosmahani, Nur AthirahRoslan, Razmah Adam, Nadillatul Rosmahani dan Sharifah Fifi Nurdyana.

Manakala, 8 pemain bakal beraksi dalam acara chinlone ialah Nazuha Nadzli, Zarlizan Zakaria, Ab Muhaimi, Faiz Roslan, Izuan Efendi Azlan, Nurhidayat Ar Rasyid, Putera Aidil Israfil dan Iskandar Zulkarnain.

Menurut laporan media tempatan, Presiden PSM, Datuk Mohd Sumali Reduan menyasarkan 11 sasaran pingat – 2 emas, 3 perak dan 1 gangsa bagi acara sepak takraw manakala bagi chinlone pula, 1 perak dan 4 gangsa disasarkan buat skuad kali ini.

Sebagai rekod, skuad sepak takraw negara mengutip 3 pingat perak dan 2 pingat gangsa di Sukan SEA 2021. Skuad lelaki memenangi 3 pingat perak menerusi acara regu, regu berpasukan dan berpasangan manakala skuad wanita meraih 2 pingat gangsa hasil acara regu dan regu berpasukan.

Featured Image: Persatuan Sepaktakraw Malaysia (PSM)


Piala Dunia B-20: FIFA Lucut Indonesia Sebagai Tuan Rumah

Persekutuan Persatuan Bola Sepak Antarabangsa (FIFA) mengumumkan mengambil tindakan melucutkan Indonesia sebagai tuan rumah bagi kejohanan Piala Dunia Bawah 20 Tahun (B-20) 2023.

Keputusan itu diambil berdasarkan “berikutan perkembangan semasa” susulan perjumpaan antara Presiden FIFA, Gianni Infantino dan Presiden Persatuan Sepakbola Seluruh Indonesia (PSSI), Erick Thohir.

Menurut laporan CNN Indonesia, tindakan FIFA itu diyakini didorong oleh keputusan gabenor di wilayah Bali dan Jawa Tengah yang merupakan venue bagi kejohanan terbabit menolak kehadiran skuad kebangsaan Israel.

FIFA removes Indonesia as host of FIFA U-20 World Cup 2023™

— FIFA Media (@fifamedia) March 29, 2023

Selain itu, terdapat juga protes yang diadakan di Indonesia bagi menghalang penyertaan Israel.

Untuk makluman, Israel yang dibimbing oleh Ofir Haim berhasil layak ke saingan Piala Dunia B-20 buat julung kalinya apabila berhasil mara ke perlawanan akhir Kejohanan UEFA B-19 2022.

Selain itu, dalam pengumuman yang sama, FIFA mengesahkan PSSI berpotensi dikenakan hukuman yang akan ditentukan kelak.

Sementara itu, badan induk bola sepak dunia itu turut mengesahkan tarikh kejohanan yang bermula 20 Mei hingga 11 Jun ini kekal. Bagaimanapun, tuan rumah baharu akan diumumkan dalam masa yang terdekat.


Masalah Papua New Guinea: Kami Laju Tapi Bertubuh Kecil

Skuad Papua New Guinea yang menghuni ranking ke-159 dunia mempunyai satu kelebihan yang perlu diambil perhatian oleh barisan kejurulatihan dan para pemain Malaysia menjelang perlawanan persahabatan antarabangsa yang dijadualkan berlangsung pada malam esok di Stadium Sultan Mizan Zainal Abidin (SMAZA) iaitu kelajuan.

Perkara itu dikongsikan sendiri oleh kapten merangkap penyerang seniornya, Raymond Gunemba pada sidang media praperlawanan menentang skuad Harimau Malaya di Ar Riyadah, Residence, Kuala Nerus pada hari ini.

Namun begitu, disebalik kelebihan yang dimiliki, pemain berusia 37 tahun terbabit mendedahkan rata-rata pemain skuadnya mememiliki satu kekurangan iaitu mempunyai bentuk fizikal yang kecil.

“Saya rasa kami semua (jenis) pemain yang laju cumanya kami mempunyai satu masalah iaitu (tubuh) bersaiz kecil,” katanya menjawab persoalan yang dilontarkan oleh salah seorang pengamal media, tengah hari tadi.

Untuk pengetahuan semua, Raymond juga merupakan sebahagian daripada skuad Papua New Guinea yang berjaya menumpaskan Malaysia dengan keputusan 2-0 dalam aksi perlawanan persahabatan antarabangsa yang berlangsung di negaranya sekitar tujuh tahun lalu.

Pada masa yang sama, Raymond yang majoriti kariernya beraksi dalam kancah bola sepak negaranya sendiri melihat skuad Harimau Malaya pada ketika mempamerkan peningkatan berbanding skuad yang dihadapinya lalu.

Dia turut menyifatkan perlawanan ini bakal menjadi satu cabaran yang besar buat pasukannya untuk menghadapinya.

Akan tetapi, disebalik kekurangan serta pujian yang diberkan oleh kaptennya, Malaysia masih perlu berhati-hati memandangkan Papua New Guinea pimpinan Raymond ini masih segar dengan kejayaan mengikat Singapura yang menjadi pilihan untuk memenangi perlawanan itu disamping beraksi di halaman sendiri dengan keputusan 2-2 sekitar tiga hari lalu.

Featured Image: Football Association of Malaysia


Piala AFF 2020: Shin Tae-yong Anggap Vietnam & Malaysia Pasukan Yang Kuat

Ketua jurulatih skuad kebangsaan Indonesia, Shi Tae-yong teruja pasukannya diletakkan bersama-sama Vietnam dan Malaysia dalam Kumpulan B saingan Piala AFF Suzuki 2020 kali ini.

Mengulas mengenai hasil undian yang dijalankan semalam, Tae-yong menyatakan Vietnam dan Malaysia yang merupakan juara dan naib juara edisi lalu adalah pasukan yang kuat.

Bagaimanapun jurulatih kelahiran Korea berusia 52 tahun tersebut bertekad untuk mencatatkan kemenangan dalam setiap perlawanan peringkat kumpulan agar mara ke saingan kalah mati.

“Berada di Grup B bersama Vietnam dan Malaysia sangat menarik bagi saya. Mereka tim yang kuat, namun kami akan berjuang keras demi meraih kemenangan di setiap laga (perlawanan).

“Kami akan melakukan persiapan dengan baik,” katanya menerusi laman sosial Persatuan Sepak Bola Seluruh Indonesia (PSSI).

Sementara itu, dua pasukan lain yang melengkapkan Kumpulan B ialah Kemboja dan Laos.

Baca: Malaysia Diundi Bersama Juara Bertahan, Vietnam Serta Indonesia, Kemboja dan Laos

Untuk makluman semua, semasa kejohanan Piala AFF Suzuki 2018, Indonesia yang dibimbing oleh Simon McMenemy terkandas di peringkat kumpulan sekaligus gagal mara ke saingan kalah mati.

Sebagai tambahan, Tae-yong yang pernah membimbing Republik Korea di kejohanan Piala Dunia 2018 dilantik sebagai ketua jurulatih skuad kebangsaan Indonesia pada penghujung tahun 2019.


Beregu Campuran Tang Jie-Yen Wei Muncul Naib Juara Terbuka India 2022

Satu-satunya wakil negara di pentas final iaitu pasangan beregu campuran, Cheng Tang Jie dan Peck Yen Wei terpaksa akur sebagai naib juara di saingan Terbuka India 2022 – Jelajah Dunia BWF Super 500.

Peluang beregu yang menghuni ranking ke-40 ini untuk muncul juara di kejohanan ini terkubur apabila tumpas kepada beregu negara jiran tetangga iaitu Singapura, Terry Hee dan Tan Wei Han, sebentar tadi.

YONEX-SUNRISE India Open 2022XD – Final          🇸🇬Yong Kai Terry HEE🏅21 21 🇸🇬Wei Han TAN🏅15 18 🇲🇾Tang Jie CHEN          🇲🇾Yen Wei PECK🕗 in 40 minutes https://t.co/UV8Gf9O7x8

Tan Jie-Yen Wei tumpas kepada pasangan beregu yang berada di ranking jauh lebih rendah, ke-182 dunia, secara ‘straight set’ dengan skor 21-15 dan 21-18 dalam tempoh permainan yang memakan masa 40 minit.

Untuk makluman semua, walaupun bergelar naib juara, ini merupakan pencapaian terbaik pernah diraih dalam karier pasangan beregu yang berusia 24 dan 25 tahun masing-masing ini terutamanya di pentas Jelajah Dunia BWF Super 500.

Featured Image: Badminton Photo / Badminton Association of Malaysia


Domino’s Belanja Piza Percuma Seumur Hidup Kepada Pemenang Pingat Perak Olimpik

“Pertama sekali, saya mahu menjamah piza. Sudah lama saya tidak menikmatinya. Saya mahu makan dengan banyak hari ini.” itulah reaksi yang diberikan Mirabai Chanu setelah memenangi pingat pertama buat India dalam temasya Sukan Olimpik Tokyo 2020.

Atlet yang berusia 26 tahun itu memberikan reaksi tersebut dalam satu temu bual bersama-sama NDTV, baru-baru ini.

@Mirabai_chanu Congratulations on bringing the medal home! 🙌🏽🥈You brought the dreams of a billion+ Indians to life and we couldn’t be happier to treat you to FREE Domino’s pizza for life 🍕😊Congratulations again!! #DominosPizza #PizzasForLife #Tokyo2020 #MirabaiChanu https://t.co/Gf5TLlYdBi

Siapa sangka luahan oleh atlet yang meraih pingat perak dalam acara angkat berat wanita kategori 49kg itu mendapat reaksi yang mengejutkan daripada Domino’s Pizza India.

“Tahniah kerana berjaya membawa pulang pingat. Anda menghidupkan impian berbilion rakyat India dan tiada yang lebih menggembirakan kami untuk memberikan anda Domino’s Pizza secara percuma seumur hidup. Tahniah sekali lagi.” tulis kenyataan Domino’s menerusi akaun twitter mereka.

Silver medal! 🥈After a tough battle, Chanu Saikhom Mirabai finishes in second place in the #Weightlifting women's -49kg and earns the first medal for India at #Tokyo2020@iwfnet @WeAreTeamIndia pic.twitter.com/zLF5Et6NLC

Difahamkan Mirabai tidak menjamah piza sejak sekian lama kerana terpaksa mengamalkan disiplin diet yang ketat sebagai persiapannya untuk beraksi di temasya Sukan Olimpik.

Pengorbanan Mirabai tidak menjamah piza itu bukan sahaja memberikan kejayaan individu buatnya malahan turut menamatkan kemarau 20 tahun India dalam sukan angkat berat.


Pemain 41 Tahun Mahu Tunai Impian Irfan Bawa Kuching City Ke Liga Super

Perkhabaran mengenai ketua jurulatih Kuching City FC, Irfan Bakti yang mahu bersara pada penghujung musim ini mengejutkan serta menyedihkan ramai pihak termasuk pertahanan berusia 41 tahun, Rames Lai Ben Huat.

Justeru, pertahanan berpengalaman skuad The Cats ini berhasrat untuk menunaikan impian jurulatih berusia 70 tahun itu untuk membawa Kuching City ke saingan Liga Super 2023 sebagai hadiah persaraannya kelak.

Rames turut berkeyakinan ‘hadiah’ ini dapat dijelmakan dalam saingan Liga Premier 2022. Keyakinan itu hadir atas faktor persiapan pasukan yang telah menandatangani beberapa pemain tempatan dan import berkaliber.

Baca: 2022 Jadi Tahun Terakhir Irfan Bakti Bergelar ‘Coach’ Bola Sepak

“Saya akui sedih apabila mengetahui hasrat beliau untuk bersara selepas musim 2022 berakhir dan sememangnya itu memang sedikit mengejutkan kerana hanya ketahui dari pembacaan di media sosial.

“Beliau sendiri telah menyatakan hasrat untuk membawa pasukan ke Liga Super sebelum bersara dan saya rasa ini satu kesempatan terbaik buat kami untuk berikan hadiah persaraan buat Irfan.

“Banyak perkara positif berlaku dalam pasukan sejak kehadiran beliau dan boleh dilihat Kuching City berjaya konsisten dengan menduduki tempat kelima di Liga Premier.

“Melihat kepada persiapan pasukan dan tambahan pemain yang hadir, saya rasa hasrat itu boleh dicapai malah saya cukup gembira melihat komitmen pemain-pemain muda yang baharu diserap dari skuad Piala Presiden,” katanya.

Antara pemain tempatan baharu yang ditandatangani Kuching City ialah Hidhir Idris (pinjaman dari Kedah Darul Aman FC), Shaiful Wazizi (Sarawak United FC) dan Wan Mohammad Faiz Wan Sulaiman (Penang FC).

Bagi pemain import pula, Kuching City telah mengekalkan Aylton Alemao dan Yuki Tanigawa. Bagi pemain import baharu, mereka telah mengikat penyerang skuad kebangsaan Liberia, Abu Kamara.

Sementara itu, Rames yang bakal menginjak usia 42 tahun pada April nanti mengakui tidak mempunyai masalah untuk terus beraksi di atas padang musim ini. Bukan itu sahaja, dia turut berkeyakinan untuk terus bermain untuk tempoh beberapa musim lagi.

Berdasarkan rekod, Rames meraih 24 penampilan secara keseluruhan dalam saingan Liga Premier dan Piala Malaysia musim lalu.


Sukan SEA 2023: Kuartet 4x100m Wanita Negara Pungut Gangsa – Pecah Rekod Kebangsaan

Acara 4×100 meter (m) wanita di temasya Sukan SEA 2023 Kemboja menyaksikan kuartet negara berhasil menyumbang sekurang-kurangya pingat gangsa buat Kontinjen Malaysia.

Kuartet yang dibarisi Azreen Nabila Alias, Zaidatul Husniah Zulkifli, Nur Afrina Batrisya Mohd Rizal dan Nur Aishah Rofina Aling merangkul pingat berkenaan apabila menamat larian di tempat ketiga di belakang kuartet Thailand dan Vietnam.

Biarpun sekadar meraih pingat gangsa, kuartet ini berhasil memecahkan rekod kebangsaan yang terdahulu apabila mereka berhasil menamatkan larian dalam tempoh 44.58s.

Untuk makluman, rekod kebangsaan terdahulu adalah 45.18s dicipta oleh Zaidatul bersama Siti Fatimah Mohamad, S. Komalam dan Nurul Faizah Asma Mazlan dalam Kejohanan Trek dan Padang Asia (ATF) di India pada tahun 2017.

Sementara itu, kuartet Thailand dan Vietnam yang meraih pingat emas serta perak mencatatkan masa larian 44.24s dan 44.51s masing-masing.

A post shared by Majlis Sukan Negara Malaysia (@msn_malaysia_official)


Pemenang Puskas, Faiz Mahu Jadikan Penang FC Sebagai ‘Titik Kebangkitan Semula’ Karier

Pemain tengah merangkap pemenang Anugerah Puskas FIFA 2016, Faiz Subri mahu menjadikan tahun 2022 bersama Penang FC sebagai titik kebangkitan semula dalam karier bola sepaknya.

Pemain berusia 34 tahun ini mengakui cukup teruja apabila mendapat tawaran daripada pasukan yang beraksi dalam saingan Liga Super lebih-lebih lagi setelah tersisih daripada kancah bola sepak professional sekitar dua tahun.

Bagaimanapun, Faiz sedar dengan keadaannya tidak beraksi di pentas tertinggi sekitar dua tahun, dia menyatakan memerlukan sedikit masa untuk kembali mendapat momentumnya.

“Banyak benda yang berlaku dalam tempoh dua tahun ini kerana sepatutnya saya beraksi dalam Liga M3 terlebih dahulu, tetapi disebabkan Covid-19, saya terpaksa tangguh niat sehinggalah akhirnya musim ini dapat tawaran bersama Penang FC.

“Tapi saya perlu masa untuk bangkit semula sebab dua tahun tidak beraksi dalam liga kompetitif apatah lagi tahap saingan adalah tinggi dengan beraksi di Liga Super.”

“Saya pula sebelum ini berlatih sendiri sahaja di rumah, dan kali ini berlatih dalam satu pasukan, rasa suasana agak berbeza sedikit dan bukan senang untuk terus serasi,” katanya.

SELAMAT HARI JADI FAIZ SUBRISempena hari kelahiran beliau ayuh kita saksikan jaringan ajaib beliau di Liga Super Malaysia yang memenangi Anugerah Puskas 2016. @faizsubri131 juga mencipta sejarah pemain Asia pertama memenangi Anugerah Puskas ini.#MalaysianFootballLeague pic.twitter.com/x7cnr5cn2q

Disebalik kekangan itu, Faiz tetap bersemangat dan turut memasang hasrat untuk membantu Penang menamatkan saingan dalam Liga Malaysia musim ini lebih baik berbanding musim lalu – tempat ketiga Liga Super dan peringkat kumpulan Piala Malaysia.

Untuk makluman semua, Faiz cukup diingati dengan jaringan yang berpunca daripada sepakan percuma menentang hukum fizik bersama Penang ketika menentang Pahang dalam saingan Liga Super 2016.

Jaringan itulah yang melonjakkan namanya sehingga berjaya memenangi anugerah jaringan tercantik tahunan, Anugerah Puskas FIFA pada tahun 2016.

Featured Image: Penang Football Club


Pemain JDT, Kedah Tersenarai Dalam Skuad Piala Asia B-17

Skuad bawah 17 tahun (B-17) kebangsaan telah menyenaraikan 24 pemain yang majoritinya daripada Akademi Mokhtar Dahari (AMD) disamping dua pemain Johor Darul Ta’zim (JDT) dan seorang pemain Kedah Darul Aman FC (Kedah) bagi menghadapi saingan Piala Asia B-17.

Pengumuman tersebut hadir menerusi kenyataan yang dikeluarkan di laman sesawang Persatuan Bola Sepak Malaysia (FAM) dan dikongsikan melalui pelbagai media sosial badan induk bola sepak negara itu.

Tiga pemain bukan daripada AMD tersebut ialah Adib Ibrahim Adnan dan Muhammad Nor Ezawi Nor Azman Abdullah dari JDT manakala Muhammad Arami Wafiy Mohamad Zakimi pula dari Kedah Darul Aman.

Untuk makluman, daripada senarai tersebut, seramai empat pemain telah digugurkan iaitu Aqim Hazmi, Danish Iskandar, Adam Mikaeel dan Ammar Shauqi sementara Hairil Syazwan dan Irfan Aswad menjadi nama baharu yang disenaraikan untuk mewakili Malaysia B-17.

Untuk pengetahuan semua, Hairil Syazwan pernah disenaraikan dalam senarai 40 pemain kem latihan pusat fasa pertama manakala Irfan Aswad merupakan muka baharu dalam senarai yang diumumkan Osmera Omaru pada kali ini.

Pada kem latihan pusat fasa akhir yang lepas, Malaysia telah beraksi menentang Uzbekistan dan Arab Saudi yang menyaksikan skuad remaja negara tewas kepada kedua-dua lawan tersebut dengan keputusan 2-3 dan 1-4 masing-masing.

Bagi saingan Piala Asia B-17 kelak, Malaysia yang diundi dalam Kumpulan A akan memulakan kempen bertemu Yemen pada Khamis, 15 Jun dan diikuti aksi berdepan tuan rumah, Thailand pada Ahad, 18 Jun sebelum menutup aksi terakhir Kumpulan A menentang  Laos pada Rabu, 21 Jun.

Empat pasukan terbaik yang mara ke peringkat separuh akhir Piala Asia B-17 akan layak ke Piala Dunia B-17 yang dijadualkan berlangsung November depan.

Featured Image: Football Association of Malaysia


Rasmi: Pasukan Belanda, NTS RW Racing Tandatangani Khidmat Hafizh Untuk Musim 2021

Pelumba negara, Hafizh Syahrin disahkan akan memperkuatkan pasukan NTS RW Racing untuk saingan Moto2 bagi musim 2021.

Pengumuman itu dimaklumkan secara rasmi menerusi sosial media pasukan berpangkalan di Belanda itu pada hari ini.

Hafizh Syahrin will be racing for NTS RW Racing GP in 2021. The team is very proud to welcome the 26 years old Malaysian rider to join them, alongside 16 years old Belgian rider Barry Baltus. https://t.co/F7eimsTvCP

Kemasukan pelumba berusia 26 tahun kelahiran Selangor itu sangat menggembirakan NTS RW Racing memandangkan Hafizh merupakan seorang pelumba yang berpengalaman dalam saingan Moto2 dan saingan kelas premier, MotoGP.

“Kami sangat berbangga dan gembira dapat menandatangani Hafizh (Syahrin), seorang pelumba yang bukan sahaja berpengalaman dan berbakat, tetapi merupakan seorang yang sangat baik (budi pekertinya),”

“(Pasukan) kami semakin kuat dan bertambah baik minggu demi minggu, tetapi kami masih membangunkan jentera kami. Input dan maklum balas daripada penunggang seperti Hafizh sangat penting dalam proses ini.” kata pengurus pasukan, Jarno Janssen.

Sementara itu Hafizh turut gembira dapat kekal dalam saingan Moto2 musim hadapan dengan menyertai pasukan NTS RW Racing.

Hafizh mengharapkan kemasukannya ke pasukan ini dapat membantu NTS RW Racing mempertingkatkan lagi jentera yang sedang dibangunkan mereka sekaligus mendapatkan keputusan yang baik dalam setiap siri perlumbaan tahun hadapan.

Untuk makluman, Hafizh bakal bergandingan bersama seorang pelumba muda berusia 16 tahun kelahiran Belgium iaitu Barry Baltus sebagai taruha  utama pasukan NTS RW Racing.

Featured Image: NTS RW Racing


Jurulatih Beregu Flandy Limpele Berpisah Dengan BAM Selepas 2 Tahun

Persatuan Badminton Malaysia (BAM) mengesahkan ketua jurulatih beregu lelaki, Flandy Limpele akan berpisah dengan badan induk badminton negara bermula 1 April kelak.

Menurut siaran media yang dikeluarkan oleh BAM pada hari ini, jurulatih berusia 48 tahun dari Indonesia itu mahu memulakan karier baharu selepas dua tahun menabur bakti untuk badminton Malaysia.

Difahamkan, pihak BAM terlebih dahulu telah menawarkan kontrak lanjutan tetapi ianya ditolak oleh Flandy.

THANK YOU, COACH FLANDY ❤#DemiMalaysia#BadmintonMalaysia pic.twitter.com/nFYYE2mJjh

— BAM (@BA_Malaysia) March 28, 2022

“Selepas membuat pertimbangan sewajarnya dan perbincangan dengan Pengarah Kejurulatihan Beregu BAM Rexy (Mainaky), saya merasakan ini merupakan waktu terbaik untuk berundur.

“Saya sangat berbesar hati mendapat peluang untuk berkhidmat (dengan) BAM selama dua tahun,” kata Flandy.

Untuk makluman semua, Flandy yang menyertai BAM sekitar tahun 2020 merupakan individu yang bertanggungjawab membimbing beregu lelaki utama negara, Aaron Chia dan Soh Wooi Yik merangkul pingat gangsa Sukan Olimpik pada penampilan pertama mereka di temasya berkenaan.

Selain itu, pasangan beregu yang sedang meningkat naik pada ketika ini, Goh Sze Fei dan Nur Izzuddin, Man Wei Chong-Tee Kai Wun serta beberapa yang lain lagi juga merupakan hasil ‘air tangan’ Flandy ketika bersama BAM.

Featured Image: Badminton Association of Malaysia


Piala Dunia 2022 Bakal Mula Sehari Awal – Tuan Rumah Mahu Beraksi Pada Perlawanan Pembukaan

Kejohanan Piala Dunia Qatar 2022 yang dijadualkan bermula 21 November kelak Qatar bakal diawalkan sehari.

Sumber kepada The Athletic mendedahkan, perkara tersebut dilakukan agar pasukan tuan rumah, Qatar mahu beraksi pada perlawanan pembukaan menentang Ecuador.

Oleh demikian, perlawanan melibatkan kedua-dua pasukan ini akan diawalkan dan bakal berlangsung pada Ahad, 20 November.

‼ According to the official FIFA website, there are just 101 days left to kick for the World Cup in Qatar.

This means the official start date is now 20 November 2022.@FIFAWorldCup pic.twitter.com/YssuDrqQUR

— Doha News (@dohanews) August 11, 2022

Mengikut jadual asal, perlawanan pembukaan kejohanan bola sepak terulung ini akan dimulakan pertarungan melibatkan Senegal menentang Belanda pada 21 November, Isnin.

Kemudiannya, ia diikuti dengan dengan perlawanan antara England dan Republik Islam Iran. Perlawanan Qatar menentang Ecuador sepatutnya menjadi perlawanan ketiga dan berlangsung pada hari kedua, 22 November, Selasa.

Perubahan ini tidak akan mengubah jadual dan sepak mula melibatkan pasukan lain melainkan perlawanan melibatkan Qatar dan Ecuador sahaja.

Bagaimanapun, keputusan ini perlu mendapatkan kelulususan daripada Biro Majlis FIFA yang terdiri daripada Presiden FIFA sendiri, Gianni Infantino dan enam presiden konfederasi bagi setiap benua (UEFA, CONMEBOL, CONCACAF, CAF, AFC dan OFC).

Sekiranya lulus dan diumumkan secara rasmi oleh FIFA, ini bermakna kejohanan Piala Dunia edisi kali ini akan bermula 20 November hingga 18 Disember 2022.

Featured Image: Road to 2022


Malaysia Masters: Pearly-Thinaah Bergelar Naib Juara Selepas Harung 7 Jam 14 Minit Permainan

Beregu badminton wanita No.1 tanah air, Pearly Tan dan Thinaah Muralitharan terpaksa berpuas hati dengan gelaran naib juara di Malaysia Masters 2023 selepas mengharungi 7 jam dan 14 minit permainan secara keseluruhan bermula Pusingan 32 sehingga perlawanan akhir.

Pearly-Thinaah yang menghuni ranking ke-11 dunia terlepas peluang untuk merangkul kejuaran Jelajah Dunia BWF bertaraf Super 500 ini setelah tumpas kepada beregu Korea, Baek Ha-na dan Lee So-hee dalam perlawanan akhir di Axiata Arena, sebentar tadi.

Dalam perlawanan tersebut, Pearly-Thinaah tumpas menerusi tiga set permainan yang berkesudahan dengan skor 20-22, 21-8 dan 17-21 dalam tempoh 1 jam dan 41 minit permainan.

Sebelum itu, pasangan ini telah melalui perlawanan panjang di peringkat separuh akhir yang bertempoh 1 jam dan 33 minit permainan ketika bertemu sepasang lagi gandingan dari Korea, Jeong Na-eun dan Kim Hye-jeong.

Pada peringkat suku akhir pula, Pearly-Thinaah mengharungi perlawanan yang paling panjang dalam kariernya dengan beraksi selama 1 jam dan 51 minit sebelum menumpaskan pasangan Jepun, Yuki Fukushima dan Sayaka Hirota.

PERODUA Malaysia Masters 2023 presented by DAIHATSUWD – QF             🇲🇾TAN Pearly🏅13 21 21 🇲🇾THINAAH Muralitharan🏅             🇯🇵Yuki FUKUSHIMA21 19 16 🇯🇵Sayaka HIROTA

— BWFScore (@BWFScore) May 26, 2023

Di Pusingan 16, Pearly-Thinaah melakar skrip tempoh permainan yang sama apabila beraksi selama 1 jam dan 29 minit sebelum dapat menyingkirkan sepasang lagi beregu dari negara matahari terbit, Rena Miyaura dan Ayako Sakuramoto.

Hanya aksi di Pusingan 32 bertemu Gabriela Stoeva dan Stefani Stoeva sahaja yang berlangsung di bawah catatan masa satu jam iaitu dalam tempoh 40 minit permainan sahaja.

PERODUA Malaysia Masters 2023 presented by DAIHATSUWD – R32          🇲🇾TAN Pearly🏅21 21 🇲🇾THINAAH Muralitharan🏅          🇧🇬Gabriela STOEVA17 14 🇧🇬Stefani STOEVA

— BWFScore (@BWFScore) May 23, 2023

Sementara itu, gelaran naib juara ini membolehkan Pearly-Thinaah membawa pulang hadiah wang tunai bernilai AS$15,960 atau bersamaan sekitar RM70,000 serta pungutan 7,800 mata bagi pengiraan ranking dunia dan lain-lain.

Sebagai rekod, ini juga merupakan podium pertama dinaiki oleh Pearly-Thinaah dalam kejohanan individu yang disertai mereka pada tahun ini.


SEAGF Pilih Malaysia Sebagai Tuan Rumah Sukan SEA 2027

Selepas menjadi tuan rumah bagi Sukan SEA 2017, Malaysia sekali lagi dipilih untuk menganjurkan temasya dwitahunan ini pada tahun 2027 kelak.

Ini selepas Persekutuan Sukan Asia Tenggara (SEAGF) yang mengadakan mesyuarat pada hari ini mengumumkan menganugerahkan hos penganjuran Sukan SEA Ke-34  kepada Majlis Olimpik Malaysia (MOM).

We are delighted to be awarded Host of the 34th SEA Games in 2027 by the SEA Games Federation Council. Looking forward to welcoming all the athletes and officials from Southeast-Asia.

— Olympic Malaysia (@olympicmas) May 12, 2022

Dalam mesyuarat tersebut, MOM diwakili oleh Tan Sri Dato’ Sri Mohammad Norza Zakaria (presiden), Dato’ Mohd Nazifuddin (setiausaha agung) dan Dato’ Paduka Nur Azmi Ahmad (timbalan presiden dan chef de mission).

Pihak MOM akan membuat perjumpaan untuk memaklumkan perkara ini kepada Perdana Menteri, Dato’ Sri Ismail Sabri Yaakob dan Menteri Belia & Sukan, Dato’ Seri Ahmad Faizal Azumu secara rasmi apabila pulang ke Malaysia kelak.

Sebagai tambahan, temasya Sukan SEA Ke-32 yang akan berlangsung pada tahun 2023 kelak akan dihoskan oleh Kemboja. Manakala Sukan SEA Ke-33 pula akan dihoskan oleh Thailand pada tahun 2025.


Terbuka Indonesia: Perjalanan Pang Ron-Ee Wei Disekat Beregu No.6 Dunia

Perjalanan gandingan campuran baharu, Hoo Pang Ron dan Toh Ee Wei dalam saingan Terbuka Indonesia 2022 – Jelajah Dunia Super Super 1000 BWF – nampaknya tamat di peringkat suku akhir.

Ini berikutan Pang Ron-Ee Wei tumpas kepada pasangan beregu Korea yang menghuni ranking keenam dunia, Seo Seung-jae dan Chae Yu-jung di peringkat tersebut, sebentar tadi.

Dalam perlawanan tersebut, Pang Ron-Ee Wei tumpas “straight set” kepada pasangan terbabit dengan skor 16-21 dan 17-21 dalam tempoh masa 35 minit permainan yang berlangsung di Gelanggang 3, Istora Senayan.

EAST VENTURES Indonesia Open 2022XD – Quarter final          🇰🇷Seung Jae SEO🏅21 21 🇰🇷Yu Jung CHAE🏅16 17 🇲🇾Pang Ron HOO          🇲🇾Ee Wei TOH

🕗 in 35 minutes https://t.co/A1nZuzJmBq

— BWFScore (@BWFScore) June 17, 2022

Selepas daripada ini, Pang Ron-Ee Wei akan mengambil bahagian dalam saingan Terbuka Malaysia 2022 yang akan bermula pada 28 Jun kelak.

Pasangan yang akan menjadi lawan pertama mereka di Pusingan 32 kelak ialah Zheng Si Wei dan Huang Ya Qiong merangkap beregu No.2 dunia.

Sementara itu, Seung-jae dan Yu-jung yang mara ke pentas separuh akhir akan menantikan cabaran samada daripada beregu Jepun, Yuta Watanabe-Arisa Higashino atau beregu Perancis, Thom Gicquel-Delphine Delrue.

Featured Image: Badminton Association of Malaysia


Terkini: Piala Malaysia Dibatalkan, Terengganu FC Raih Tiket Piala AFC 2021

Saingan TM Piala Malaysia 2020 secara rasminya dibatalkan oleh pengelola Liga Malaysia, Malaysian Football League (MFL).

Keputusan itu dicapai oleh Ahli Lembaga Pengarah MFL dalam satu mesyuarat khas yang diadakan pada hari ini setelah rayuan untuk meneruskan kejohanan tersebut ditolak oleh Majlis Keselamatan Negara (MKN), semalam.

“MFL menerusi persetujuan Ahli Lembaga Pengarah terpaksa mengambil keputusan yang cukup berat untuk membatalkan saingan TM Piala Malaysia 2020 demi kesihatan dan keselamatan semua pihak seperti yang disarankan oleh pihak kerajaan.

“Ini kerana pembatalan ini terpaksa dilakukan di mana kita tidak boleh lagi menangguhkan kempen TM Piala Malaysia 2020 ke bulan yang lain kerana kontrak pemain secara amnya akan berakhir pada 30 November ini.

TM PIALA MALAYSIA 2020 DIBATALKAN SUSULAN KEPUTUSAN PENANGGUHAN OLEH MKNMalaysian Football League (MFL) telah mencapai kata sepakat untuk mengumumkan pembatalan kejohanan TM Piala Malaysia 2020 berkuatkuasa hari ini.Baca lanjut ➡ https://t.co/p9RzK0SZct#TMPialaMalaysia2020 pic.twitter.com/XKoxCqYkVp

“Banyak polemik akan tercetus jika MFL mengambil pendekatan untuk melanjutkan tarikh TM Piala Malaysia di mana pasukan-pasukan akan berdepan masalah seperti ketiadaan pemain serta terpaksa menanggung kos yang lebih tinggi.” kata Ketua Pegawai Eksekutif (CEO) MFL, Dato’ Ab Ghani Hassan dalam satu kenyataan media.

Dalam makluman yang sama, Terengganu Football Club (Terengganu FC) yang menduduki tempat ketiga CIMB Liga Super 2020 dimaklumkan meraih tiket ke saingan Piala AFC 2021 secara automatik.

“Ahli Lembaga Pengarah MFL dalam satu mesyuarat khas juga memutuskan bahawa tempat ketiga CIMB Liga Super iaitu TFC akan mendapat slot Piala AFC 2021 selepas TM Piala Malaysia 2020 dibatalkan.” tambahnya lagi.

Featured Image: Malaysian Football League


Sukan SEA: ‘Patatimo Boys’ Diundi Bertemu Juara Asia Dalam Acara Individu Pada Pusingan 1

Beregu No.4 Indonesia yang menjuarai Kejohanan Badminton Asia (BAC) 2022, Pramudya Kusumawardana dan Yeremia Rambitan menjadi lawan kepada Wan Arif Junaidi dan Muhammad Haikal dalam acara badminton individu pada Pusingan 1, temasya Sukan SEA 2021.

Lawan kepada beregu muda negara yang mendapat julukan “Patatimo Boys” itu diketahui selepas hasil undian tersebut keluar pada hari ini.

Untuk makluman semua, Arif-Haikal yang berada di ranking ke-80 dunia ini belum pernah berentap menentang Pramudya-Yeremia (ranking ke-16) merangkap pilihan pertama temasya ini di mana-mana pentas antarabangsa, sebelum ini.

Sebagai rekod, Pramudya-Yeremia merangkul gelaran “Raja Asia” bagi kategori beregu lelaki selepas berjaya menumpaskan beregu No.1 Malaysia, Aaron Chia dan Soh Wooi Yik dalam perlawanan akhir BAC 2022, awal Mei lalu.

Sementara itu, satu lagi beregu lelaki negara, Man Wei Chong dan Tee Kai Wun (ranking ke-34) pula mendapat laluan yang sedikit mudah apabila diundi menentang pasangan Vietnam, Do Tuan Duc dan Pham Hong Nam (ranking ke-345).


MFL Umum Kalendar Liga Malaysia & Jendela Perpindahan 2021

Badan penganjur liga tempatan, Malaysian Football League (MFL) telah mengumumkan kalendar baharu pertandingan-pertandingan bola sepak di Malaysia pada hari ini.

Menerusi laman sosial rasmi, MFL memuktamadkan tarikh-tarikh permulaan dan penutup bagi setiap saingan adalah seperti berikut:

MFL UMUM KALENDAR LIGA MALAYSIA 2021Malaysian Football League (MFL) hari ini mengumumkan tarikh-tarikh bagi kalendar Liga Malaysia musim 2021 yang bakal membuka tirai pada Februari tahun depan.Baca lanjut ➡ https://t.co/VkCTTmn6qj#LigaMalaysia2021 pic.twitter.com/prscooQJI4

Piala Sultan Haji Ahmad Shah (Piala Sumbangsih): 26 Februari 2021

p/s: Juara Liga Super, Johor Darul Ta’zim (JDT) vs naib juara Liga Super, Kedah

Liga Super (Divisyen 1): 27-28 Februari 2021 sehingga 20-21 Ogos 2021

Liga Premier (Divisyen 2): 27-28 Februari 2021 sehingga 20-21 Ogos 2021

Piala FA: 2-3 Mac 2021 sehingga 11 September 2021

Piala Malaysia: 17-18 September 2021 – 27 November 2021

Challenge Cup (Piala Cabaran): 3-4 September – 13-14 November

Selain daripada mengumumkan kalendar bagi saingan bola sepak tempatan, MFL turut mengumumkan tarikh bagi jendela perpindahan (transfer window) untuk saingan Liga Malaysia 2021.

Jendela Perpindahan Pertama: 21 November 2020 hingga 14 Februari 2021 (12 Minggu)

Jendela Perpindahan Kedua: 12 Julai 2021 hingga 8 Ogos 2021 (4 Minggu)


Syarikat Yang Menguruskan Padang, Kopa Arena Berminat Taja & Beli Saham Perak FC

Sebuah syarikat yang terlibat dalam menguruskan padang sintetik serta penganjuran liga dan akademi bola sepak, Kopa Arena dilaporkan berminat untuk menaja Perak FC untuk mengharungi saingan Liga Premier 2022.

Menurut laporan Bernama, minat syarikat yang memiliki padang sintetik di Universiti Sains Malaysia (USM) Pulau Pinang itu disahkan sendiri oleh Pengurus Besar Perak FC, Azman Noh.

Difahamkan mereka telah menghantar surat permohonan secara rasmi kepada Persatuan Bola Sepak Perak (PAFA). Selain itu, syarikat itu juga berminat untuk membeli sebahagian saham pasukan yang berusia 100 tahun ini.

“Surat tawaran telah dihantar oleh syarikat tersebut minggu lepas dan antara yang mungkin dibincangkan adalah berkaitan pembelian sebahagian saham dalam Perak FC.”

“Kata putus berkenaan perkara ini terserah kepada kebijaksanaan pihak pengurusan tertinggi PAFA untuk menilainya,” katanya seperti dipetik daripada Bernama.

Seperti semua sedia maklum, Perak FC akan menyertai saingan divisyen dua bola sepak Malaysia pada tahun hadapan setelah menduduki tangga kesebelas Liga Super 2021.

Pada masa yang sama, Azman berkata pihaknya memerlukan RM10 juta secara keseluruhan merangkumi aspek gaji, logistik dan pelbagai urusan lain bagi menguruskan pasukan berkenaan untuk mengharungi saingan Liga Premier tersebut.

“Kos ini saya anggap realistik dan pada masa sama kita tidak mahu perkara-perkara di luar jangka seperti dalam Liga Super sebelum ini berulang kembali,” katanya lagi.


Persahabatan Antarabangsa: Dortmund Bantai JDT 4-1 Di Stadium Sultan Ibrahim

Kelab gergasi bola sepak Jerman, Borussia Dortmund mencetak kemenangan bergaya ke atas Johor Darul Ta’zim (JDT) dalam aksi perlawanan persahabatan antarabangsa di Stadium Sultan Ibrahim (SSI), pada hari ini.

Dortmund yang turun dengan kelibat dua pemain ternama, Matt Hummels dan Emre Can berjaya menumpaskan skuad Harimau Selatan yang dibarisi pemain-pemain utama dengan keputusan 4-1.

Dalam perlawanan terbabit, Dortmund terlebih dahulu berjaya membuka jaringan menerusi Justin Njinmah seawal minit 11’. Selang 20 minit kemudian, Dortmund menggandakan kedudukan hasil jaringan daripada Donyell Malen.

Sebelum tamat separuh masa pertama, Arif Aiman Hanapi berjaya meletakkan bola di dalam gawang Dortmund pada minit 41’ sekaligus menjadikan kedudukan 2-1 buat seketika.

A win in Malaysia as well! 🇲🇾

Thank you for the great match and welcome @OfficialJohor 🖤💛 pic.twitter.com/o1VAlkW9WU

— Borussia Dortmund (@BlackYellow) November 28, 2022

Bersambung babak kedua, Dortmund menambah dua lagi jaringan melalui Ole Pohlmann dan Samuel Bamba pada minit 60’ dan 69’ masing-masing menjadikan kedudukan semasa 4-1.

Kedudukan itu kekal sehingga pengadil meniup wisel menamatkan perlawanan.

Untuk pengetahuan semua, kedatangan Dortmund dan berentap menentang JDT di SSI ini merupakan sebahagian daripada siri Jelajah Asia bersempena dengan rehat liga domestiknya bagi memberikan laluan kepada saingan Piala Dunia 2022 Qatar.

Ini bukanlah pertembungan yang pertama melibatkan kedua-dua kelab. Pada 2015 yang lalu, Dortmund dan JDT telah berentap sesama sendiri di Stadium Tan Sri Dato’ Haji Hassan Yunos, Larkin dimana ianya berkesudahan dengan kemenangan 6-1 memihak kepada Dortmund.

Featured Image: JOHOR Southern Tigers


Semakin Pulih, Luqman Akan Kembali Berlatih di Padang Minggu Hadapan

Penyerang muda negara yang beraksi bersama KV Kortrijk, Luqman Hakim Shamsudin bakal kembali berlatih di padang sekiranya kecederaannnya semakin beransur pulih.

Bagaimanapun, penyerang berusia 18 tahun itu akan berlatih seorang diri terlebih dahulu sebelum kembali menyertai latihan bersama rakan sepasukan, umum kenyataan rasmi kelab, semalam.

➕ Blessure-update🔺 D'Haene🔺 Lepoint🔺 Luqman🔺 Badamosi🔺 Selemanihttps://t.co/P3ZYtLub1v🔴⚪ #COYR pic.twitter.com/7w08eHEHRu

Sebelum ini, Luqman dilaporkan mengalami kecederaan hamstring yang menyebabkan ototnya koyak hampir sepanjang 2 sentimeter (cm).

Kecederaan itu disedarinya ketika sesi latihan sehari selepas perlawanan menentang RSC Anderlecht dalam saingan Liga Pro Jupiler, hujung bulan lalu.

Kecederaan itu menyebabkan Luqman terlepas dua perlawanan liga menentang Zulte Waregem dan Beerschot di mana pasukannya sekadar menamatkan perlawanan dengan keputusan seri.


Aaron Chia & Soh Wooi Yik Dapat Setengah Juta Ringgit Hasil Menjuarai Kejohanan Dunia BWF

Beregu badminton lelaki, Aaron Chia dan Soh Wooi Yik yang membawa pulang gelaran Kejohanan Dunia BWF buat pertama kali buat negara mendapat imbuhan wang tunai berjumlah RM500,000.

Pasangan yang menghuni ranking kelima dunia itu diberikan dihadiahkan imbuhan tersebut oleh majikannya, Persatuan Badminton Malaysia (BAM) dan barisan penaja iaitu Yonex serta 100Plus.

Ketiga-tiga entiti itu memberikan imbuhan sebanyak RM300,000 serta RM100,000 masing-masing kepada kedua-dua pemain yang berusia 25 dan 24 tahun tersebut.

Celebrating our 2022 MD World Champions @AaronChia24 @sohwooiyik 🇲🇾🏆

✅ BAM: RM300K ▶ Aaron-Wooi Yik✅ BAM: RM60K ▶ MD Coaching Team✅ YONEX: RM100K ▶ Aaron-Wooi Yik✅ @my100plus : RM100K ▶ Aaron-Wooi Yik#DemiMalaysia#BadmintonMalaysia pic.twitter.com/6AOjHNlauj

— BAM (@BA_Malaysia) September 7, 2022

Imbuhan wang tunai tersebut disampaikan oleh Presiden BAM, Tan Sri Norza Zakaria dan wakil syarikat penaja dalam Majlis Penyampaian Insentif BAM di Akademi Badminton Malaysia (ABM), hari ini.

Selain daripada Aaron-Wooi Yik, barisan kejurulatihan beregu lelaki turut sama mendapat imbuhan wang tunai hasil kerja keras mereka membimbing pasangan ini menjuarai kejohanan yang berlangsung di Tokyo, penghujung Ogos lalu.

Mereka menerima RM60,000 daripada BAM yang turut disampaikan oleh Norza dalam majlis yang sama.

Featured Image: Badminton Association of Malaysia


Victor Beri Jaminan Terus Sokong Lee Zii Jia Walau Prestasi Merudum

Syarikat peralatan sukan yang berpangkalan di Taiwan, Victor memberikan jaminan akan terus menyokong jaguh badminton perseorangan lelaki tanah air, Lee Zii Jia walaupun prestasinya terus merudum.

Syarikat yang menjadi penaja utama pemain No.2 dunia itu menyatakan perkara tersebut menerusi satu ciapan di akaun Twitter rasminya, Victor Malaysia, semalam.

“Jika prestasi Zii Jia terus merudum, penaja akan tetap terus memberi sokongan,” tulisnya sambil memberikan reaksi kepada laporan sebuah akhbar tempatan yang memetik komen penganalisis sukan, Datuk Dr. Pekan Ramli.

"Jika prestasi Zii Jia terus merudum, penaja akan tetap terus memberi sokongan"

There, we fix it for you. https://t.co/zQUvhIKsi9

— VICTOR Malaysia (@victor_malaysia) January 15, 2023

Dalam laporan itu, Dr. Pekan menyatakan, “Zii Jia kena ingat, jika prestasinya terus merudum dan tidak mencapai keputusan diharapkan, ia bukan sahaja akan memberi tekanan ke atas dirinya malah penaja juga mungkin akan menarik diri.”

Komen Dr. Pekan itu hadir ketika mengulas tindakan pemain bebas (independent) itu bergerak tanpa bimbingan jurulatih setelah berpisah dengan jurulatihnya, Indra Wijaya pada penghujung tahun lalu.

Pada masa yang sama, prestasi Zii Jia menjadi bualan hangat pelbagai pihak apabila terkandas seawal Pusingan 32 di kejohanan Terbuka Malaysia 2023 yang berlangsung di Axiata Arena, minggu lalu.

Ianya hadir setelah Zii Jia tumpas kepada pemain muda Jepun yang sedang meningkat naik, Kodai Naraoka menerusi tiga set permainan yang berkesudahan dengan skor 21-13, 17-21 dan 19-21.


Jelajah Akhir BWF: Peng Soon-Liu Ying Tempah Tiket Awal Separuh Akhir

Pasangan beregu campuran bebas (independent) negara, Chan Peng Soon dan Goh Liu Ying berjaya menempah tiket awal ke peringkat separuh akhir kejohanan Jelajah Dunia Akhir BWF.

Kejayaan itu diraih selepas mereka berjaya meraih kemenangan kedua peringkat Kumpulan A dengan menumpaskan beregu campuran Denmark, Mathias Christiansen dan Alexandra Bøje, pada hari ini.

Peng Soon-Liu Ying meraih kemenangan tersebut dengan keputusan 21-17, 19-21 dan 21-16 dalam satu perlawanan panjang yang memakan masa hampir 1 jam dan 30 minit.

HSBC BWF World Tour Finals 2021(New dates)XD – Round 2               🇲🇾Peng Soon CHAN🏅21 19 21 🇲🇾Liu Ying GOH🏅17 21 16 🇩🇰Mathias CHRISTIANSEN               🇩🇰Alexandra BØJE🕗 in 84 minutes https://t.co/iTkeUkBzie

Semalam, Peng Soon-Liu Ying meraih kemenangan pertama dengan menumpaskan beregu senegara, Tan Kian Meng dan Lai Pei Jing secara ‘straight set’ dengan pungutan mata 21-14 dan 21-13.

Untuk perlawanan terakhir peringkat kumpulan, pasangan yang pernah meraih pingat perak Sukan Olimpik Rio 2016 ini akan berhadapan dengan beregu campuran Jepun yang diletakkan sebagai pilihan pertama kejohanan, Yuta Watanabe dan Arisa Higashino.

Berdasarkan rekod, kedua-dua pasangan ini pernah bertemu sebanyak lapan kali dengan Peng Soon-Liu Ying dan Yuta-Arisa meraih kemenangan empat kali masing-masing.

Featured Image: Badminton Photo / Badminton Association of Malaysia


Euro 2020: De Ligt Akui Belanda Tumpas Kerana Kesilapannya Menyentuh Bola

Pertahanan Belanda, Matthijs de Ligt mengakui kesilapannya menyentuh bola dengan tangan bagi mengelakkan penyerang Republik Czech menjaringkan gol menjadi punca pasukannya tumpas pada aksi pusingan ke-16 saingan Euro 2020, awal pagi tadi.

Tindakannya itu pada awalnya diberikan kad kuning oleh pengadil perlawanan, namun dia dilayangkan kad merah setelah pengadil merujuk kembali insiden tersebut menerusi rakaman video assistant referee (VAR).

Layangan kad merah pada minit ke-55 itu telah menyebabkan Belanda bergelut untuk mengekang asakan Czech sehingga tamat permainan kerana terpaksa beraksi dengan 10 pemain sahaja.

Matthijs De Ligt bergelar pemain termuda dibuang padang dalam satu perlawanan kalah mati kejohanan Euro (21 tahun 319 hari).Beliau mengatasi rekod dipegang Gianluca Zambrotta (23 tahun 131 hari) ketika Itali menentang Belanda, separuh akhir Euro 2000.#NED#EURO2020 pic.twitter.com/A9ugB6aVw7

“Kami sebenarnya kalah kerana kesilapan saya, yang rasanya sangat menjengkelkan. Sudah tentu ini sangat teruk.” katanya dipetik daripada Goal.

Menurut pertahanan berusia 21 tahun ini, permainan pada separuh masa pertama berada dalam kawalan Belanda serta mempunyai beberapa peluang yang baik.

Pada awal separuh masa kedua, Belanda juga mempunyai satu peluang ketika berhadapan dengan penjaga gol Czech dalam situasi satu lawan satu.

Namun layangan kad merah terhadapnya menjadi titik perubahan sehinggakan Czech berjaya membolosi gawang Belanda menerusi Tomas Holes dan Patrick Schick masing-masing pada minit ke-68 dan ke-80.


Walaupun ‘Peluh’ Olimpik Belum Kering, Semangat Tetap Menggunung Untuk Hadapi Piala Sudirman 2021

Walaupun terpaksa menjalani tempoh rehat yang pendek setelah pulang daripada temasya Sukan Olimpik Tokyo 2020 pada Ogos lalu, atlet-atlet badminton negara yang beraksi dalam temasya tersebut tetap bersemangat dan memberikan komitmen tinggi dalam membuat persiapan untuk mengharungi kejohanan Piala Sudirman 2021.

Antara atlet-atlet temasya Olimpik yang tersenarai dalam skuad Piala Sudirman adalah pemain perseorangan lelaki, Lee Zii Jia serta beregu lelaki yang memenangi pingat gangsa Aaron Chia dan Soh Wooi Yik.

Keletihan atlet-atlet yang beraksi di temasya Olimpik itu turut difahami oleh Pengarah Kejurulatihan Persatuan Badminton Malaysia (BAM), Wong Choong Hann namun kesemuanya berada dalam keadaan bersedia untuk mengharungi kejohanan yang akan bermula pada Sabtu ini.

Baca: Kenali Pemain-Pemain Muda Malaysia Yang Akan Beraksi di Piala Sudirman 2021

“Berdasarkan pada perlawanan simulasi dalaman yang dilakukan baru-baru ini, semua pemain berada pada tahap yang memuaskan dan sudah pasti bersedia untuk memberi tentangan kepada lawan masing-masing.

“Saya memahami ada antara pemain terutama yang baru pulang dari Olimpik Tokyo terpaksa berhadapan dengan latihan ketat dengan waktu rehat agak terhad namun mereka tetap bersemangat untuk menyertai kejohanan itu.

“Oleh itu, kita akan fokus kepada matlamat iaitu melangkah ke pusingan seterusnya dan mencipta keputusan positif pada kejohanan Piala Sudirman,” katanya seperti dipetik daripada Harian Metro.

Baca: Jepun Paling Kuat Tetapi Waspada Ancaman England

Untuk makluman semua, pasukan Malaysia telah diundi dalam Kumpulan D bersama-sama naib juara edisi 2019 iaitu Jepun serta ditemani oleh England dan Mesir.

Sebagai tambahan, pasukan Malaysia yang diketuai Zii Jia selaku kapten dimaklumkan telah berlepas dari tanah air menuju ke Vantaa, Finland.

Featured Image: Badminton Association of Malaysia


JDT Muncul Kelab Bola Malaysia Pertama Bentuk Kerjasama Dengan Socios.com

Kelab Bola Sepak Johor Darul Ta’zim (JDT) menampilkan kerjasama baharunya bersama platform “fans engagement” dan ganjaran antarabangsa, Socios.com, pada hari ini. Kerjasama dengan platform terkemuka ini meletakkan skuad berjulukan Harimau Selatan ini yang pertama dalam kalangan kelab-kelab bola sepak di Malaysia berbuat demikian.

Dengan kerjasama ini, JDT akan mempunyai aset digital yang dikenali sebagai Fan Token tersendiri iaitu $JDT sama seperti kelab-kelab antarabangsa yang turut bekerjasama dengan Socios.com seperti Paris Saint-Germain ($PSG), Barcelona ($BAR), Juventus ($JUV), Manchester City ($CITY) dan lain-lain lagi.

A new era of fan engagement is here!JDT 🤝 @socios #BeMoreThanAFan#FanEngagement#NewInternationalPartnership#LuaskanKuasamuJohor pic.twitter.com/adn7fcwp8K

— JOHORSouthernTigers (@OfficialJohor) September 26, 2022

Fan Token ini berfungsi seperti kunci untuk mengakses komuniti digital dimana para peminat dan penyokong JDT dapat menggunakannya untuk mengambil bahagian dalam pertandingan, undian kelab dan “prediction” dijalankan oleh kelab. Ia turut memberikan akses kepada ganjaran yang merangkumi barangan cenderahati kelab, tiket-tiket VIP dan pengalaman unik bersama kelab.

Menggunakan Fan Token ini juga, para penyokong dan peminat JDT dapat membuat undian dalam sesuatu keputusan yang mahu dilakukan oleh kelab. Sebagai contoh, memberikan nama kepada pusat latihan atau elemen-eleman di dalam stadium, nombor yang akan dipakai oleh pemain baharu, lagu yang akan dimainkan selepas setiap jaringan gol dan banyak lagi.

Tidak dilupakan, pemegang Fan Token turut berpeluang memenangi hadiah istimewa seperti jersi yang dipakai oleh pemain dalam satu-satu perlawanan dan barangan cenderahati koleksi khas kelab untuk dibeli oleh para penyokong.

Harga bagi setiap token $JDT akan dimumkan apabila berlangsungnya Fan Token Offering (FTO) kelak.

Untuk makluman semua, FTO merupakan pelancaran awal bagi Fan Token dan ia akan berlangsung di dalam aplikasi Socios.com – yang dikuasakan dengan tekonologi rantaian-blok (blockchain). Satu panduan langkah demi langkah pembelian $JDT akan dikongsikan di laman sesawang, JDT Digital, sebelum pelancaran tersebut.


Kedah ‘Ikat’ Penyerang Bernilai Hampir RM2 Juta, Ronald Ngah Wanja

Pemain yang bernilai RM1.9 juta berdasarkan nilaian semasa oleh portal Transfermarkt, Ronald Ngah Wanja menjadi taruhan baharu di bahagian serangan Kedah Darul Aman FC (Kedah), musim ini.

Pasukan naib juara Liga Super 2021 ini mengumumkan kemasukan pemain berasal dari Cameroon yang berusia 30 tahun itu menerusi makluman di pelbagai platform media sosialnya, tengah malam tadi.

🔰RONALD NGAH WANJA, OUR NEW BLOOD! KDA FC dengan ini mengumumkan pemain import baharu untuk musim 2022, Ronald Ngah Wanja!ℹ Biodata Pemain Nama: Ronald Ngah Wanja Umur: 30 tahunAsal: Tiko, CameroonKetinggian: 184 cmPosisi: Penyerang#kdafc #newblood #2022season #RN18 pic.twitter.com/VihwU0w9Sx

Ronald diambil oleh Kedah atas kapasitinya sebagai penjaring terbanyak Liga Pro Jordan 2021 dengan rekod 15 gol. Catatan gol ini telah membantu bekas kelabnya, Al-Salt menduduki tangga ketiga liga terbabit.

Pada masa yang sama, kehadiran Ronald ini juga bagi menggantikan pemergian bekas penyerangnya, Kpah Sherman yang berhijrah ke Terengganu FC pada musim ini.

Untuk makluman semua, Ronald merupakan pemain import keempat yang dibawa masuk oleh skuad Hijau Kuning untuk menghadapi saingan musim ini. Terdahulu, mereka telah mengikat Jang Suk-won (kuota asia), Dennis Buschening (kuota asean) dan Dechi Marcel (kuota bebas).

Featured Image: Kedah Darul Aman FC


Presiden BAM Restu Pemain No.7 Dunia Bergerak Secara ‘Independent’

Hasrat jaguh badminton negara merangkap pemain perseorangan nombor tujuh dunia, Lee Zii Jia untuk bergerak secara bersendirian atau bebas (independent) semakin menghampiri kenyataan.

Ianya selepas Zii Jia dan keluarganya membuat pertemuan dari hati ke hati bersama Presiden Persatuan Badminton Malaysia (BAM), Tan Sri Mohamad Norza Zakaria, pagi tadi, sehari selepas juara Kejohanan Badminton Seluruh England 2021 itu menghantar surat rayuan.

Perkembangan ini dimaklumkan sendiri oleh Zii Jia menerusi pelbagai platform media sosialnya, pada hari ini.

Baca: BAM Mengesahkan Menerima Surat Rayuan Lee Zii Jia Hari Ini

“Saya gembira kerana kami telah menyelesaikan isu ini dengan BAM selepas mendapat restu daripada Tan Sri (Norza) untuk menjadi pemain profesional,” kata pemain yang bakal menjengah usia 24 tahun itu.

“Pencapaian terdahulu dan masa akan datang saya akan sentiasa menjadi produk Tan Sri Norza, BAM dan Malaysia.” Tambahnya lagi.

Dalam makluman yang sama, Zii Jia menyatakan akan memberikan komitmen sepenuhnya untuk menempuh Kejohanan Badminton Berpasukan Asia (BATC) 2022 yang akan berlangsung pada bulan hadapan.

Terdahulu, hasrat Zii Jia untuk meninggalkan BAM dan bergerak secara bersendirian atau bebas telah diberikan ‘lampu merah’ apabila badan induk itu menghukum dengan tidak akan mendaftarkannya dalam mana-mana kejohanan antarabangsa selama dua tahun, Jumaat lalu.


Indonesia Masters: Soon Huat-Shevon Singkir Beregu No.1 Denmark

Beregu campuran No.2 negara, Goh Soon Huat dan Shevon Jemie Lai tidak mempunyai masalah untuk melangkah ke Pusingan 16 saingan Indonesia Masters 2023 – Jelajah Dunia Super 500 BWF.

Pasangan yang berada di ranking ketujuh dunia ini melangkah hasil menyingkirkan beregu No.1 Denmark, Mathias Christiansen dan Alexandra Bøje di Pusingan 32, petang tadi.

Dalam pertarungan itu, Soon Huat-Shevon melakar kemenangan ke atas pasangan No.14 dunia dengan bergaya secara “straight set” menerusi skor 21-6 dan 23-21 dalam tempoh sekitar setengah jam bertempat di Gelanggang 3, Istora Gelora Bung Karno.

Untuk makluman semua, ini merupakan pertemuan sulung melibatkan kedua-dua pasangan di kejohanan antarabangsa.

Sementara itu, Soon Huat-Shevon yang melangkah ke Pusingan 16 akan berentap menentang samada beregu Taiwan ranking ke-37 dunia, Chang Ko-Chi dan Lee Chih Chen atau beregu sepasang lagi Denmark yang berada di ranking ke-32 dunia, Mathias Thyrri dan Amalie Magelund.


Bola Jaring Asia: Malaysia Muncul Juara Kumpulan C, Mara Ke Pusingan Dua

Skuad bola jaring kebangsaan berhasil menempah tiket ke Pusingan Kedua dalam Kejohanan Bola Jaring Asia 2022 selepas muncul juara Kumpulan C.

Malaysia berjaya memastikan status juara kumpulan itu apabila berjaya menumpaskan Taiwan dengan bergaya 82-25 dalam perlawanan terakhir Kumpulan C, hari ini.

Sebelum itu, Malaysia membenam Brunei Darussalam dengan keputusan 78-22 dalam perlawanan pertama peringkat Kumpulan C, Sabtu lalu.

Dua kemenangan ini memberikan Malaysia mengutip 4 mata sekaligus mara ke Pusingan Kedua menyertai Kumpulan E yang akan turut disertai oleh juara Kumpulan A, B dan D daripada Pusingan Pertama.

Di peringkat Pusingan Kedua ini, kesemua pasukan di dalam Kumpulan E akan berentap menentang sesama sendiri dengan format “single round robin” untuk menentukan ranking sebelum ke peringkat separuh akhir.

Di peringkat separuh akhir kelak, juara Kumpulan E akan menentang pasukan di tempat keempat manakala naib juara akan bertemu pasukan di tempat ketiga.

Pasukan yang memenangi saingan separuh akhir akan mara ke perlawanan akhir serta mendapat kelayakan automatik ke pentas Piala Dunia Bola Jaring 2023 yang akan berlangsung di Cape Town, Afrika Selatan.